उसके घुँघराले बालों में कंघी करने की किसी की हिम्मत नहीं होती थी। सर्पिल लटों के गुच्छे के रूप में बाल बिखरकर आँख, कान, नाक के ऊपर गुलदस्ते की तरह झूलने लगते थे। जब भी नानी उनके घर मिलने आती थी, तो अपने साथ बहुत सारी छोटी-मोटी चीजें लेकर आती थी। कभी-कभी अरण्डी का तेल भी साथ लेकर आती थी। रस्सी से बुनी हुई खटिया में बैठकर गोंद जैसे चिपचिपे अरंडी के तेल को लगाकर गाय के सींग से बनी कंघी से जब नानी उसके बाल बनाती थी , तो उसे रोयेंदार भेड़ों के बालों की याद आती थी। उसने एक बार पठानों की बस्ती में बकरियों के साथ भेड़ों की टोली देखी थी। उस टोली में आस्ट्रेलिया या हिमालय पहाड़ के आस-पास के इलाकों में रहने वाली भेडें नहीं थी। वे तो तटीय उड़ीसा की भेडें थी। मलिन पीले वर्ण वाले शरीर में एक-एक इंच ऊन की रोयेंदार गांठे भरी पड़ी थीं। अपने ऐसे बालों के बारे में सोचकर वह बहुत दुःखी हो जाती थी। नानीजी के बोलने का तात्पर्य झट से उसकी समझ में आ जाता था। अरंडी का तेल बालों में लगाते ही सिर पर बाल इस तरह चिपक जाते थे मानो किसी ने गोंद से चिपका दिए हो। कक्षा में पढ़ाते समय अध्यापकगण अक्सर बच्चों को कहते थे कि वे सोते समय अपनी नानी से ध्रुव, प्रहलाद, श्रवण कुमार आदि के बारे में पौराणिक कहानियाँ अवश्य सुनते होंगे। उसकी राय में अध्यापकों की दोनों बातें झूठी थीं । पहली, इसलिए कि नानी पौराणिक कहानियाँ नहीं सुनाती थी ; दूसरी, इसलिए कि वह सोते समय तो कभी कहानियाँ नहीं सुनाती थी। वह केवल कंघी करते समय अजीबो-गरीब किस्म की कहानियाँ सुनाती थी, जो उसके कोमल-चित्त पर हमेशा के लिए अंकित हो जाती थी।\nउन सब कहानियों में से दो कहानियाँ अभी तक उसे पूरी तरह से याद है। पहली कहानी इस प्रकार थी।बहुत पुरानी बात थी। पता नहीं, किन राज्यों से मराठा उड़ीसा आए थे। गाँव-गाँव में आक्रमण कर , सारे घरों में घुसकर वे लूटपाट कर सब तहस-नहस कर देते थे। बोलते -बोलते कुछ क्षण के लिए नानी चुप हो गई । इसके बाद एक लम्बी सांस लेते हुए फिर से कहने लगी कि जब वह आँगन की तरफ काम कर रही थी तो कोई जोर से चिल्लाया, "मराठा आ रहे हैं गाँव की तरफ ! भागो ,जल्दी भागो ।"\nदेखते-देखते ही सारा गाँव सूना हो गया। जिसको जो रास्ता मिला, उसी रास्ते से पहाड़ के ऊपर भाग गया , घर के सारे मवेशी गाय-भैंसे गोशाला के अंदर ऐसे ही बंधे छोड़कर। सब-कुछ ऐसे ही छोड़कर भाग जाते थे; रुपया-पैसा, धान, चावल, मूँग, उड़द। तब किसको ये चीजें याद रहती। तब तो केवल यह एक चीज ही याद रहती ' भागते भूत की लंगोटी भली'। यहाँ तक कि सत्तर वर्षीय बुढ़िया, 'नौलियाँ की माँ' भी अपनी लाठी पकडकर धीरे-धीरे पहाड़ की तरफ चली गई थी। नहीं जा पाई थी तो सिर्फ हलवाई की बहू। जाती भी तो वह कैसे जाती ? गर्भवती जो ठहरी। उसका नौवां महीना चल रहा था। मराठों के आने की बात सुनकर उसको प्रसव-शूल शुरू हो गया था। पेट में बच्चा था, पहाड़ पर कैसे चढ़ती ? सास-ससुर, पति-देवर, ननद सब, उसे अकेले छोड़कर अपने प्राण बचाने के लिए भाग गए थे। आपत्ति-काल में कौन किसको पूछता है ! हलवाई की बहू कैसे जाती ? उसके पेट के भीतर बच्चा बाहर निकलने का प्रयास करने लगा।\nवह कहने लगी -"आप लोग जाइए, मेरी खातिर क्यों अपनी जान देंगे ? मराठा मुझे खाकर संतुष्ट हो जाएँगे।"\nऊपरी मन से कह तो दिया था, मगर गाँव के अंतिम छोर से आने वाले घोड़ों के खुरों की टॉप-टॉप आवाज सुनकर भय से प्रसव शूल और बढ़ गया तथा देखते-देखते उसने एक बच्चे को जन्म दे दिया ।वेदना के मारे उसकी आँखों से अश्रुधारा फूट पड़ी । उसका यह पहला प्रसव था। धीरे-धीरे उसने स्वयं उठकर सीपी की सहायता से बच्चे की नाल काटी और बच्चे को साफकर गोदी में लेकर बैठ गई। तभी सदल लुटेरे मराठे उनके गाँव पहुँच गए। उन्होंने इधर-उधर देखा। सारा गाँव निर्जन सुनसान पडा था। क्रोधित होकर उन्होंने उत्पात मचाना शुरु कर दिया.। किसी के बरतन फेंके,तो किसी के घर जला दिए। सब बरबाद करके जब वे उस हलवाई के घर पहुँचे तो उन्होंने उस प्रसूता स्त्री को देखा। आठ-दस खूँखार आदमियों ने उसको चारों तरफ से घेर लिया।\n"कहाँ गए गाँव के सारे लोग ?"\nवह क्या बोलती, उसका शरीर डर से थर-थर काँप रहा था। मुँह की बोलती बंद थी। मुँह से एक भी शब्द नहीं निकल रहा था। ड़री हुई आंखों से वह केवल इधर-उधर देख रही थी। मराठों का मुखिया कहने लगा,"ऐसे आँख फाड़-फाड़कर क्या देख रही हो ? चूल्हा जला, हमें जोरों की भूख लग रही है। तेल की कड़ाही चढ़ा और तुम्हारी गोदी में जो दुधमुँहा बच्चा है, उसको तल-भूनकर दे, हम लोग खाएँगे।"\nहलवाई की बहू का पहला नवजात शिशु लड़का पैदा हुआ था, एक पल के लिए भी अपने लाड़ले बच्चे को ढंग से निहार नहीं पाई थी। अभी तक तो उसको स्तन-पान भी नहीं कराया था। माँ के मन पर क्या गुजरी होगी ! बड़े ही धैर्य के साथ वह साहसपूर्वक कहने लगी "बच्चे को खाना चाहते हो, ठीक है। थोड़ी प्रतीक्षा कीजिए। अपने स्थान पर चुपचाप बैठे रहिए।"\nनवजात शिशु को गोदी में लेकर चूल्हा जलाया, तेल गरम किया। तेल जब उबलने लगा। अचानक खड़ी होकर, तेल उबालने वाले जाले से उन पर गरम तेल तेजी से छींटने लगी।"बापरे ! जल गए, मर गए, मर गए"- कहते-कहते वे लोग भाग खड़े हुए। नानी कहती थी, यह उनके बचपन की बात थी। अगर पारिजात उम्र में बड़ी होती तो वह समझ पाती कि यह बात नानी के बचपन में घटित हुई होगी। अभी तो वह मराठों के बारे में कुछ भी नहीं जानती थी। वह तो सोच रही थी कि मराठे देखने में जरूर हाथी, घोड़े , शेर, भालू व राक्षस जैसे होंगे, अन्यथा नर-मांस खाने की मांग क्यों करते ? नानी की दूसरी कहानी को भले ही वह अविश्वास की दृष्टि से नहीं देखती थी, मगर वह कहानी उसे बहुत दुखी करती थी। मन छिः से भर जाता था। नानी कंघी करते समय अरण्डी के तेल से उसकी पीठ पर मालिश करती हुई कहती थी, "यह तो मेरी सोने की पीठ है ! इसके जन्म के बाद ही घर में पहले बेटे का जन्म हुआ है ।"\nवह छोटी-सी कहानी सुनाती थी। कई देवी-देवताओं की पूजा-अर्चना, मिन्नत-माँगने के बाद जब माँ निराश हो गई थी, तब नानी कहीं से एक परीक्षित पुत्रेष्टि उपाय सुनकर आई थी और उसका माँ पर प्रयोग किया। एक दिन पारिजात के मल से उदर-कृमि निकालकर पके केले के अंदर छुपाकर माँ को खिलाया था नानी ने। यह तो शायद संयोग की बात थी। इधर कौए का बैठना हुआ, उधर डाली का टूटना हुआ। इस बार माँ को बहु-प्रतीक्षित बेटा यानि पारिजात का छोटा भाई पैदा हुआ। जिस दिन से नानी ने वह कहानी सुनाई थी, उस दिन से नानी के प्रति उसका मन छिः से भर गया । उसके बाद वह कभी भी नानी के पास कंघी कराने नहीं बैठी। तब से वह नानी को अविश्वास की आँखों से देखने लगी । उसे लग रहा था माँ बुरी तरह प्रताड़ित हुई है। उसे अपनी माँ पर बहुत दया आ रही थी ।\nबचपन से ही उसके स्मृति-पटल पर अंकित थीं वे अश्रुपूरित दो आँखें। जैसे ही वह शाम को घर में जलते हुए साठ-वाट के बल्ब देखती थी, वैसे ही उसे वे दो आँखें याद आ जाती थीं। उसके बाद धीरे-धीरे सफेद ब्लाउज व सफेद साड़ी पहनी हुई अधेड़ उम्र वाली एक औरत आँखों के सामने प्रत्यक्ष दिखाई देने लगती थी। उस औरत की बात में पता नहीं, ऐसी क्या व्यथा थी ! उसकी वे बातें याद आते ही परिजात की समग्र चेतना हिल जाती थी। उस औरत की बातों में इतनी कशिश थी कि सुनने-मात्र से गहरे पानी में डूब जाने जैसा प्रतीत होने लगता था।\nबड़ी व्याकुलता से वह कहती थी- "दे, दे, ऐ रीना की माँ ! मेरे बाल-बच्चों ने सुबह से कुछ नहीं खाया है। ऐसे ही भूखे बैठे हैं। किसी के भी पेट में अनाज का एक दाना भी नहीं पड़ा है।" उसके हाथ में एक झोला था। उसकी वह व्याकुल आवाज पारिजात की माँ के कानों तक नहीं पहुँचती थी। थक-हारकर, वह औरत जमीन पर बैठकर आँखों के आँसू पोंछने लगती थी। यह देखकर कुछ समय बाद माँ नाक-भौं सिकोड़कर कहने लगती, "रोज-रोज आओगी, तो कहाँ से दूँगी ? आज शाम को फिर से चली आई हो, मेरा कोई दूसरा काम नहीं है क्या ?" माँ से फटकार सुनने के बाद भी वह औरत जमीन पर यथावत बैठी रहती थी। उसको ऐसे ही बैठा देख, माँ गुस्से से हाथ में पकडे हुए बरतन फेंक देती थी, नहीं तो, झाडू को धड़ाम से जमीन पर नीचे गिरा देती थी और झन-झन आवाज करती हुई तेजी के साथ घर के भीतर चली जाती थी। फिर कुछ समय बाद, घर के अंदर से एक चक्कर काटकर बाहर लौट आती थी।फिर उस औरत को वहीँ बैठा देख आवेश में आकर वह चिल्लाने लगती थी-\n"अब तक तुम नहीं गई हो ? बोली न, मेरे पास चावल नहीं है। कहाँ से लाकर दूँगी ?"\n"दे, दे, न, रीना की माँ ! ज्यादा नहीं, एक मुट्ठी चावल दे दे, नहीं तो मेरे बच्चे भूख से तड़प-तड़पकर मर जाएँगे। मेरी बहिन, दे, दे।"\nऐसा कहकर वह माँ का हाथ पकड़ लेती थी तथा जोर- जोर से गिड़गिड़ाने लगती थी । तब भी माँ का कठोर दिल नहीं पसीजता था।उस समय परिजात को अपनी माँ में एक आदर्श माँ जैसी करुणा नजर नहीं आती थी। तब उसका मन होता था, खुद जाकर चावल के ड्रम में हाथ डालकर दो-चार मुट्ठी चावल लाकर सविता की माँ को दे दे। उसे तो यह भी मालूम नहीं था, सविता के घर वाले गरीब है अथवा अमीर। परन्तु उसे यह मालूम था कि वह सम्भ्रान्त कायस्थ घर की विधवा थी; इसलिए सफेद ब्लाउज व सफेद साड़ी पहनती थी । उसका माँ के सामने दो मुट्ठी चावल के लिए हाथ फैलाकर एक भिखमंगे की तरह गिडगिडाने वाला दृश्य उसके दिल को कचोटता था । उसे वह दृश्य बड़ा ही दयनीय लगता था। उसका मन कह रहा था कि हर हालत में माँ को चावल दे देने चाहिए। उनके घर में चावल के बोरों के ढेर थे । एकाध मुट्ठी चावल दे देने से क्या फर्क पड़ जाता ? ऐसे भी तो चूहे हर साल एक चतुर्थांश चावल हजम कर जाते थे। हर रोज कटोरे भर-भरकर जूठा भात गायों के कुंड में डालते थे। एक कटोरा भात के लिए किसी मनुष्य की आँखे आँसुओं से डबडबा जाएगी, ऐसा सोचने मात्र से ही उसे खराब लगने लगता था।\nवह माँ को कहती थी, "आपने सविता की माँ को चावल क्यों नहीं दिए ? इतना रो-धोकर वह खाली हाथ अपने घर चली गई। मुझे बिल्कुल अच्छा नहीं लगा।"\nमाँ झल्लाकर चिल्लाने लगी, "क्या मेरे यहाँ चावल मुफ्त में आते हैं ? आगे चातुर्मास है, इसलिए धान उबालकर ‘उष्णा’ चावल बनाकर रखी हूँ, जो कोई भी भिक्षा माँगने आएगा, उसमे से मैं दे दूँगी ? उसकी माँ किसी को कुछ भी नहीं देती थी। गिरीयापान सप्ताह में दो बार भीख माँगने आता था। वह बाहर के आँगन में बैठकर भीख माँगता था। उसकी आवाज सुनते ही माँ तुरंत परिजात के हाथों में एक कटोरी चावल देकर भेज देती थी यह कहते हुए\n"जा, उसे जल्दी यहाँ से विदा कर।" लंबे-चौड़े शरीर वाले उस आदमी का बुढापे की वजह से चेहरा भले ही बहुत मलिन दिख रहा था, मगर तब भी उसकी आँखे दहकते हुए अंगारों की भाँति लाल दिखाई देती थी। उसके झोले में चावल डालते समय वह माँ के हालचाल के बारे में पूछता था, पापा टाउन में है अथवा बाहर ? टाउन के बीच उनका घर होने से, क्या उन्हें वाहनों के शोरगुल में नींद ठीक से आती हैं अथवा नहीं ? आदि बातें पूछता था। माँ कभी भी घर से बाहर नहीं निकलती थी। घर के अंदर से ही बड़बड़ाने लगती थी,\n"चाचा, तुम इतनी खोज-खबर क्यों ले रहे हो ?"\nमाँ की बात सुनकर गिरीयापान अपनी लम्बी लाठी के सहारे खड़ा होकर जाने के लिए तैयार हो जाता था। परिजात के घर के भीतर जाते ही माँ पूछती थी "गिरीयापान क्या पूछ रहा था ?"\n"कुछ भी नहीं, आपके और पापा के बारे में।" माँ डरकर कहने लगती थी"तुमने कह दिया क्या, पापा दो दिन से घर पर नहीं हैं।"\nमाँ गिरीयापान से बहुत डरती थी। उसके मन में गिरीया के प्रति एक विचित्र धारणा घर कर गई थी। गिरीयापान भीख माँगने के बहाने घर के अंदर की जानकारी प्राप्त कर किसी बेशकीमती चीज को चतुरता से अपने हाथ की सफाई से साफ करना चाहता है । कहाँ रूपए-पैसे रखे जाते हैं ? कहाँ सोना-चांदी रखी जाती हैं ? सारी गोपनीय जगहों के बारे में गिरीया शायद जानता है। जरूर, एक दिन धावा बोलकर सब लूटकर ले जाएगा। गिरीयापान पारिजात के ननिहाल का आदमी था। इस वजह से माँ उसे चाचा कहकर पुकारती थी। इसकी वजह श्रद्धा-भाव नहीं, बल्कि डर से वह उसे चाचा कहकर पुकारती थी। वह कभी-कभी भावुकतावश डर से कहने लगती थी ,"देख, चाचा ! मैं तेरी भतीजी हूँ। एक ही गाँव में हम पैदा हुए हैं। तुम मेरे घर पर कम से कम अपनी कुदृष्टि मत डालना।"\nपारिजात को माँ की इस बात पर हँसी आती थी। एक भिखारी डकैत कैसे हो सकता है ? अगर वह डाकू होता तो, क्या दो मुट्ठी चावल के लिए द्वार-द्वार भटकता फिरता ? पारिजात की ये बातें सुनकर उसकी माँ एक जासूसी उपन्यास की तरह गिरीयापान की कहानी सुनाती थी। "एक बार का समय था । गिरीयापान जब जवान था, तब वह बहुत ही खतरनाक डाकू हुआ करता था। उसके खौफ से न केवल उनका गाँव , बल्कि आस-पास के कई गाँव थर्राते थे। राजा-जमींदारों का समय था वह । प्रत्येक राजा अन्य राजाओं के साथ प्रतिस्पर्धा कर रहे थे। चाहे वे कोई अच्छे काम हो, चाहे वे कोई बुरे काम हो। एक बार उनके गाँव में राजा ने गिरीया को अपने महल में आमन्त्रित किया । चूँकि वह एक दुर्दान्त डाकू था, इसलिए वह राजा के डर से बुलावे पर नहीं गया। वह कुछ समय के लिए भूमिगत हो गया था। एक दिन राजा स्वयं अपने दरबारियों के साथ कुछ कीमती उपहार लेकर गिरीया के घर पहुँचे। गिरीया के आश्चर्य की सीमा नहीं रही। घर से बाहर निकल कर अपनी धृष्टता के लिए क्षमा-याचना करने लगा। उस समय राज-महल में अंग्रेजों का आना-जाना लगा रहता था। राजा गिरीया को महल के अंदर बुलाकर कहने लगे-\n"देख, गिरीया ! तुम अगर एक सच्चे पान की औलाद हो, तो एक काम करके दिखाओ ।"\nगिरीया की समझ में कुछ भी नहीं आ रहा था कि क्या काम करना पडेगा। राजा आगे कहने लगे, "तुम मधुपुरगढ़ जाओ, वहाँ रानी के स्नानागार से उसके पहने हुए कपड़े अगर ला पाओगे, तब मैं तुम्हें बहादुर का बच्चा समझूँगा।"\nगिरीया ने उत्तर दिया, "बस, इतनी सी बात !"\nसचमुच, गिरीया मधुपुरगढ़ किसी गंदे नाले के अंदर से होते हुए, पता नहीं किस चतुराई से, मधुपुर रानी के स्नानागार में पहुँच गया और उसके पहने हुए कपड़े निकालकर बाँस के पोल में छुपाकर ले आया।यह थी गिरिया पान की बहादुरी की कहानी। फिर वह कहने लगी , "जानती हो, बेटी ! उसके आँख-कान हर समय सचेत रहते हैं।" बचपन के उन दिनों में पारिजात को इतनी बुद्धि कहाँ से आई, पता नहीं, माँ के मुख से गिरिया की कहानी सुनकर तपाक से कह उठी "तू डरकर गिरीया को चावल देती है। उसको देते समय तुम्हारा चातुर्मासी चावल खत्म नहीं होता है, पर सविता की दुखियारी माँ को देते समय चावल खत्म हो जाते हैं। आप अच्छी औरत नहीं हैं।"\nमाँ झल्लाकर चिल्ला उठती "क्या बोली ?" मार खाने के डर से भागकर पारिजात रास्ते की किसी दूर दुकान के बेंच पर जाकर बैठ जाती थी। उसका मन विद्रोह कर बैठता था, छिः से भर जाता था। विद्रोह या विरोध ? मगर छिः ! किसलिए ?\nगुसलखाने के पैन पर थप-थप गिर रही थीं खून की बूँदे। सफेद पैन के ऊपर गिरती खून की बूँदे सूर्योदय की लालिमा जैसे सुंदर चित्र तैयार कर रही थी। उस दृश्य को देखकर पारिजात को एक लोकप्रिय कहानी याद आ जाती थी।\nएक रानी थी। महल के झरोखे में बैठकर वह एक रुमाल पर अनमने ढंग से कशीदा निकाल रही थी। निसंतान होने की वजह से रानी का मन अशांत रहता था ।राजा की उम्र धीरे-धीरे ढल रही थी। संतान के बारे में सोचते-सोचते, रानी इतनी भाव-विह्वल हो गई थी कि उसकी आँखों से आँसुओं की झड़ी लग गई थी। केवल आँसू ही नहीं, अनमना होने की वजह से उसकी अंगुली में सुई चुभ गई थी। उफ ! आवाज के साथ रानी ने अपनी अंगुली दबा ली, जिससे तरल खून की एक बूँद अंगुली के ऊपर चमकने लगी। धीरे से उसने खून की बूँद को नीचे झटक दिया। कड़ाके की ठंड पड़ रही थी।। महल के चारों तरफ नरम-नरम रूई के समान बर्फ का आवरण आच्छादित था। खून की बूँद वहां गिरते ही, दूध व अलता जैसे सम्मिश्रित वर्णयुक्त अजीब-सा दृश्य खिल उठा था। उसे देखकर रानी सोचने लगी कि काश ! ऐसी सुन्दर मेरी लड़की होती ! उसी समय एक परी आकाश-मार्ग से गुजर रही थी। उसने रानी के मन की बात को जान लिया। नीचे उतरकर रानी के पास आकर कहने लगी, "तुम्हारी कोख से इतनी सुंदर लड़की का जन्म अवश्य होगा, परन्तु उसके पैदा होते ही तुम्हारी मौत हो जायेगी। क्या तुम्हें यह शर्त मंजूर है ?"\nरानी परी की बात सुनकर बहुत खुश हो गई , तथा बिना कुछ सोचे-समझे उसने "हाँ" कह दिया। रानी सोचने लगी, मेरी जिंदगी के बदले अगर महलों के अंदर एक सुंदर अप्सरा तितलियों की तरह घूमेगी-फिरेगी, तो उससे बढ़कर खुशी की और क्या बात हो सकती है ? वह विस्मित होकर पुनः उस स्थान को देखने लगी, जहाँ खून की बूँद के गिरने से अभूतपूर्व वर्ण-विभा की सृष्टि हुई थी।इतनी सुंदर लड़की एक दिन धरती पर अवतरित होगी !\nपैन में वह खून देखकर रानी की तरह पारिजात विचलित नहीं हुई थी। कुछ महीनों से लगातार इसी तरह रक्त-स्राव हो रहा था। यही सोच कर वह ये बातें किसी को बताती नहीं थी। एकबार अरविंद ने कहा, "नहीं और नहीं चलेगा, अब डॉक्टर को दिखाने का समय आ गया है । कभी भी किसी बीमारी को ज्यादा पुरानी नहीं होने देना चाहिए।" समाचार पत्र में प्रकाशित इस संदर्भ में एक डॉक्टर के लेख को पढ़कर अरविंद इतना प्रभावित हुआ था कि पारिजात को लेकर उसके नर्सिंग-होम में पहुँच गया।\nवह डॉक्टर जटिल रोगों व उनके सरल उपचार के बारे में बोधगम्य भाषा में लेख लिखा करता था अपने पाठकों के लिए । प्रत्येक बीमारी का कारण अगर आधा शारीरिक है, तो आधा मानसिक, इसी युक्ति को बखूबी से प्रमाणित करते थे । इसी बात को डॉक्टर की दक्षता व योग्यता का प्रमाण मानकर, वे दोनों दोपहर के समय उनके घर पहुँचे थे। उस समय डॉक्टर आराम कर रहा था। उस दिन रोगी को देखने का उनका काम पूरा हो गया था । अरविंद ने कहा, "डॉक्टर के पास समय-असमय क्या है ? आज मैं ऑफिस से भागकर आया हूँ ,कल भागकर आना मुश्किल है।"\nअरविंद ने कॉल-बेल बजाई । कुछ समय बाद डॉक्टर खुद बाहर निकला। वह अधेड़ उम्र का स्थूलकाय आदमी था। वह उन दोनों को प्रश्नवाचक नेत्रों से देखने लगा।\n-"आप डॉक्टर प्रधान हैं ?"\n-"जी, कहिए ।"\n-"सर, ये मेरी धर्मपत्नी है।"-\nफिर अरविन्द ने शुरु से पारिजात की बीमारी के बारे में बताया। दोनों कुर्सी में बैठकर बातें कर रहे थे।\n-"आपके पेडू में दर्द है ? मलद्वार में जलन है ? पैन के ऊपर खून गिरता है। अच्छा, अच्छा चलिए, देख लेते हैं।-\nअरविंद अपनी कुर्सी में बैठा रहा। डॉक्टर प्रधान पारिजात को लेकर अंदर चले गए । उन्होंने अपने चैम्बर की लाइट ऑन की तथा पारिजात को परीक्षण - टेबल पर लेटने के लिए निर्देश दिया । दो सीढ़ी चढ़कर, पारिजात परीक्षण - टेबल पर लेट गई ।\n-"ऊह, ऊपर की तरफ देखकर नहीं, घुटनों के बल उकडू बन कर बैठिए ।"\nपारिजात घुटनों के बल उकडू बन कर बैठ गई ।\n-"नहीं, ऐसा नहीं, थोड़ा आगे की ओर झुक जाइए, एक चौपाये जानवर की तरह।"\nडॉक्टर का कहना मान वह चौपाये जानवर की तरह आगे की ओर झुक गई । डॉक्टर प्रधान ने जाँच करना शुरु किया। संकोचवश पारिजात की मांसपेशियां सख्त होने लगी। यह सोचकर अपने आपको ढांढस बँधा रही थी कि वह रोगी है अर्थात् वर्तमान में वह प्रयोगशाला का एक विषय है। जैसे रोगी की कोई जाति नहीं होती है, न कोई धर्म होता है, न कोई लिंग होता है, न कोई उम्र होती है, ठीक उसी प्रकार डॉक्टर की भी न कोई जाति, न कोई धर्म, न कोई लिंग और उम्र होती है। अचानक डॉक्टर प्रधान का हाथ पास वाले स्विच-बोर्ड की तरफ गया तथा उन्होंने परीक्षण-टेबल के ऊपर लगी लाइट को बुझा दिया।\nपारिजात ने अपनी छठी इन्द्रिय से अनुमान लगा लिया, डॉक्टर प्रधान कोई भगवान तो नहीं है। वह भी इंसान है तथा आँख , कान, नाक आदि इन्द्रियों के दास है। उनको भी भूख-प्यास लगती है। जिस प्रकार एक लोभी गाय अपनी इच्छा पर कोई नियंत्रण नहीं रख सकती, ठीक उसी प्रकार डॉक्टर प्रधान भी हो सकते हैं सर्वभक्षी । कुछ घटना घटित हो, उससे पूर्व ही वह तेजी से भागकर अरविंद के पास आ गई । अरविंद ने पूछा, -" डॉक्टर ने जाँच की ?"\nडॉक्टर अंदर की सब लाइट जलाकर दरवाजा खोलकर अपने टेबल के पास आ गए । अरविंद उनसे पारिजात की बीमारी के बारे में पूछने लगा। वह बोले, -"पेशेन्ट, वेरी सेंसिटिव"\nअरविंद कहने लगा, -"औरत है न, इसलिए ।"\nडॉक्टर नाक फुलाकर फुंफकारने लगा,-"ऊँह, औरत है या और कुछ ?"\nयह सुनकर पारिजात चौंक गई ।\nडॉक्टर प्रधान के छः इंच चर्बी वाले मोटे पेट , चिपचिपे तेल से खल्वाट पर रंगे हुए कुछ चिपके बाल, साफ- सुथरे चिकने चहरे को देखकर उसे उबकाइयां आना शुरु हो गई । छिः! छिः! उसने साड़ी के पल्लू को मुँह में दबाकर उबकाइयों को रोकने का प्रयास किया तथा वहाँ से तुरंत जाने के लिए तैयार हो गई ।\nकेटरपिलर (इल्ली) की तरह बच्चे बन गए थे ।खाना खाने में तो इच्छा-अनिच्छा का कोई सवाल नहीं उठता था। खाली पेट- भरे पेट का बिल्कुल पता भी नहीं चलता था। जितना भी मिलें, सब-कुछ खाए जाएँ । जहाँ कहीं भी बस रुकती, वहीं पानी की बोतल लेकर उतर जाते थे और मुँह उठाकर सीधे चले जाते थे होटल की तरफ। बेसिन में हाथ- मुँह धोकर एक खाली टेबल पर अपना अधिकार जमा लेते थे । फिर फटाफट खाने की चीजों का आर्डर देने लगते थे। अरविंद और पारिजात की इसमें कोई भूमिका नहीं रहती थी। बहुत सारी चीजें जैसे चिकन, मटर-पनीर, नॉन का आर्डर दे देते थे । बस-स्टैंण्ड के पास का होटल चालू-किस्म का था। तैलीय पदार्थों की चिकनाहट लिए स्टील-गिलास, प्लास्टिक का मैला जग, गंदी पोशाक पहने हुए मनहूस चेहरे-से उदास दिखाई देने वाला लड़का टेबल पर पानी के दो चार गिलास रखकर चला जाता था। घर से लाई हुई पानी की बोतल ज्यों की त्यों बगल में पड़ी रहती थी। बच्चे होटल का पानी पेट भर कर पीते थे। खाना खाते-खाते इन लोगों के चेहरों से पसीने की बूँदे टपकने लगती थी, नाक सुड़सुड़ करने लगती थी। इस हालत में भी बड़े चाव के साथ वे खाना खाते थे। उन लोगों का पेट भर जाने के बाद भी खाना बंद नहीं करते थे। पूरी तरह तसल्ली से खाना खाने के बाद एक चुट्की सौंफ लेकर बाहर आते थे। बस-स्टैंड के एक-दो चक्कर काट लेते थे। फिर कोल्ड-ड्रिंक पीना नहीं भूलते। उनके पेट में तो बिल्कुल भी खाली जगह नहीं रहती थी, इसलिए एक-दो घूँट कोल्ड-ड्रिंक पीने के बाद बचा हुआ कोल्ड-ड्रिंक दुकान में जैसे का तैसा छोडकर बाहर चले आते थे। इसके बाद समय बिताने के लिए इधर-उधर की पत्रिका खरीदने की इच्छा होती थी। किताब की दुकान में जाकर सिनेमा से स्पोर्टस तक की सारी पत्रिकाएं टटोलते थे। पसंद आने से एकाध खरीद लेते थे। वहाँ से लौटते समय टॉफी खरीदना नहीं भूलते थे। हर बार यही क्रम था। जब कभी भी बच्चे गाँव जाते थे इसी तरह इल्ली बन जाते थे। बस का दरवाजा नहीं खुलता था। किसी नासमझ राजा की तरह बस खडी रहती थी। ड्राइवर, कंडक्टर, क्लीनर पहले से ही सब यात्रियों को एक-एककर नीचे उतार कर बस में ताला लगाकर, कहीं अंतर्धान हो जाते थे। खाना-पीना पूरा करने के बाद लघुशंका का कार्यक्रम भी समाप्त हो जाता था। इधर-उधर घूम-फिर कर लौट आते थे बस के पास। पर अभी भी बस का दरवाजा नहीं खुलता था। स्टेशन पर बैठनेकी जगह नहीं थी, इसलिए यात्रीगण मक्खियों की तरह इधर-उधर भिनभिनाते रहते थे। ज्यादा घूमने-फिरने से, तथा लंबे समय तक खड़े रहने से पैर दुखने लगते थे। शरीर थककर चूर हो जाता था, परन्तु बस टस से मस नहीं होती थी, ब्रह्मर्षि की तरह निर्विकार खड़ी रहती थी।\nइस बार बच्चे कुछ ज्यादा ही तंग कर रहे थे। खाना-पीना, पत्रिका खरीदना सब-कुछ पूर्ववत् पूरा हो गया था। कुछ भी शेष नहीं था। वे लोग मक्खियों की तरह इधर-उधर भिनभिना रहे थे। तभी कहीं से एक बूढ़ा उनकी तरफ आया। पता नहीं, किसकी तरफ पहले उसने हाथ फैलाया। यह भी याद नहीं आ रहा है, पहले किसने सिर हिलाकर उसे मना कर दिया था। मगर वह बूढ़ा वहाँ से नहीं खिसक रहा था। यह देखकर अरविंद थोड़ा आगे चला गया। धीरे-धीरे सभी ने उनका अनुसरण किया, यहाँ तक कि उस बूढ़े ने भी। बूढ़े को देखकर अरविंद चिल्लाकर बोला-\n-"जा, भाग, यहाँ से।" मगर बूढ़ा नहीं गया।\nबेटा बोला -"दे, दीजिए न कुछ, बाबा!"\nअरविंद ने अपनी जेब में हाथ नहीं डाला। पारिजात ने भी अपने बटुए की चैन नहीं खोली। मगर उस बूढ़े ने अपने कमजोर हाथों को जिद्दी बच्चे की तरह उनके सामने फैलाए रखा । वह अपना हाथ आगे बढाए ही जा रहा था, मानो उन चार लोगों के परिवार के व्यूह को तोडने जा रहा हो। अरविंद क्रोधित होकर कहने लगा, -"जाओ, बोला न, आगे जाओ। तुमको कुछ सुनाई नहीं दे रहा है ? आगे हट, अपना रास्ता नाप।"\nअरविंद और थोड़ा दूर चला गया, पीछे पीछे वह बूढ़ा भी। वह बूढ़ा बहुत ही बीमार दिखाई दे रहा था। उसके सफेद घुँघराले बाल, पैरों की फूली हुई मोटी नसें स्पष्ट दिखाई दे रही थी, आँखे मृत मछलियों की तरह कांतिहीन दिखाई पड़ रही थी। उसके पाँव गाय के खुरों की तरह कठोर व भद्दे दिख रहे थे।\nइस बार बेटे ने कहा , -"प्लीज, पापा ! कुछ दे दीजिए ना।"\nबेटे के इस अनुरोध को सुनकर शायद उस अधमरे बूढ़े को थोडा-बहुत प्रोत्साहन मिल गया हो।\n"-दे, दे, देदे, बाबू !"- कहते-कहते उसने अरविंद के शरीर को स्पर्श कर लिया। तत्क्षण चिल्ला उठा अरविंद।\n-"ऐ भाग, भाग, बदमाश, दूर भाग !"\nचिल्लाते-चिल्लाते लात मारने के लिए एक लात ऐसे उठा ली मानो कि बूढ़ा एक फुटबाल हो और वह उसको जोरदार किक मारकर से बहुत दूर फ़ेंक देना चाहता हो।\nअरविंद का यह रौद्र-रूप देखकर डरने के बजाए सभी शर्मिंदगी का अनुभव कर रहे थे । जैसे बस-स्टैंड में उपस्थित प्रत्येक आदमी ने उनके मन के संकीर्ण-भाव पढ़ लिए हो । पहले बेटा वहाँ से हटकर दूर चला गया था, उसके पीछे-पीछे बेटी भी। रोते-रोते बूढ़ा कहने लगा, -"मारोगे मुझे, बाबू ! मारो, मारो, और मारो ।"\nअरविंद को अपने कुकर्म के लिये कोई पछतावा नहीं था। पारिजात वहाँ से चले जाने के लिए सोच रही थी। दस्यु रत्नाकर का पाप उसका अपना पाप है।पारिजात के मुख से स्वतः निकल आया था, "छिः! छिः!"\nअरविंद ने उत्कंठा के साथ पूछा था,-"क्या हुआ तुम्हें ?"\nपारिजात ने कोई जबाव नहीं दिया था। उसकी आँखों की भाषा खुद-बखुद समझा दे रही थी- उन छिः ! छिः ! के भावार्थ।\nप्रकृति के कई रहस्यों पर से पर्दा उठाने के बाद भी विज्ञान अभी तक कई गुत्थियों को सुलझा नहीं पाया है।जैसे- बादलों से रिम-झिम बारिश क्यों होती है? हर पल लहरें समुद्री किनारों पर क्यों टकराती हैं ? अंधेरी गुफा में असंख्य शुक्राणु दौड़कर एक भ्रूण का निर्माण कैसे करते हैं? मरने के बाद जीव की क्या गति होती है ? सूरज क्यों उगता है ? क्यों इच्छाओं का अंत नहीं होता है, दूब-घास की तरह उखाड़ने के बाद भी फिर क्यों पैदा हो जाती हैं ? भगवान को थकान क्यों नहीं लगती है ? हवा आराम क्यों नहीं करती है ? कोई भी माँ पुत्र-शोक से उबर क्यों नहीं पाती ? कभी-कभी उनके साथ ऐसा भी होता था। वह अकेली बैठी थी तो किसी कुहासे में खो गई थी, ठीक से उसे पता भी नहीं चला था कि वह कुहासा है या कोई बादल। सब कुछ अस्पष्ट व धुंधला दिखाई देने लगा था। बहुत दूर में नीले-रंग का एक सफारी-सूट दिखाई देता था। वह कुहासे भरे बादल में विचरण करती हुई उस सफारी-सूट को पकडने के लिए हाथ आगे बढ़ाती जाती थी। परन्तु कभी भी उस नीले सफारी सूट को छू नहीं पाती थी। बार-बार नीला सफारी सूट पहने हुए वह आदमी अस्पष्ट दिखाई देता था। वह अरविंद को पहचान लेती थी। तब उसे ऐसा लगता था मानो किसी डूबते हुए आदमी को तिनके का सहारा मिल गया हो। उस अवस्था में पारिजात हाथ बढ़ाकर अरविंद को जकड़ लेना चाहती थी। उसकी आँखों से आँसुओं की धारा फट पड़ती थी तथा आँसू बहकर कान के भीतर तक चले जाते थे। पारिजात के शून्य में तैरते हुए हाथ को अरविंद पकड़ लेता था। आँसू पोंछने लगता था और कहता था--\n"क्या हुआ ? रो क्यों रही हो ? बहुत कष्ट हो रहा है ?" बिस्तर के पास दो अन्य आदमी खड़े थे।\nअरविंद से पूछ रहे थे, -"क्या होश आ गया ?"\nउस समय तक वह बादलों और कुहासों की दुनिया से लौट कर अपनी यथार्थ की दुनिया में आ गई थी । उसकी समझ में आ गया था कि वह नर्सिंग होम में भर्ती थी। पास वाले बिस्तर पर चौदह या पंद्रह साल की फ्राक पहने हुए लड़की सोई थी।उसके शरीर में सैलाइन लगा हुआ था।\nअरविंद पास खड़े किसी आदमी को पूछ रहे थे -"इस लड़की को क्या हुआ है ?"\nउस लडकी के पास बैठी हुई देहाती औरत जोर-जोर से रोने लगी। उसके रोने की आवाज से अरविंद और पारिजात दोनो चौंक गए थे। एक भले आदमी की तरह सज्जनता दिखाते हुए कुछ न पूछकर अरविंद चुप रहा। परंतु कहानी यहीं खत्म नहीं होती है। कुछ समय बाद अरविंद ने उस लड़की के बारे में कहीं से कुछ जानकारी प्राप्त की । पारिजात के कान में कहने लगा –\n"वह चौदह साल की लडकी गर्भवती हो गई है, अपने किसी रिश्तेदार मामा के द्वारा । लड़की का पिता उसको जान से मार देना चाहता था, मगर उसकी दादी ने गर्भपात कराने के लिए कुछ घरेलू नुस्खे का इस्तेमाल करते हुए जड़ी बूटी खिला दी। जिसके कुप्रभाव से बच्चा पेट के अंदर मरकर सड़ गया।शरीर में जहर फैलने से अब उस लडकी की हालत गंभीर है। इसलिए यहाँ भर्ती करवाया है । तीन दिनों से सड़ा हुआ मांस टुकडा-टुकडा होकर निकल रहा है।"\nयह सुनकर पारिजात की आँखे डर से बंद हो गई। उसके पेट में दर्द हो रहा था, उल्टी करने का मन हो रहा था। वह दो-तीन बार उल्टी करने के लिए बिस्तर से उठकर बैठ गई थी। उसने लड़की की तरफ से अपनी नजरें हटा दी। अरविंद पारिजात के चेहरे की तरफ देख रहा था। बीच-बीच में उसकी पीठ भी सहला रहा था। पारिजात की आँखों से अनायास आँसू टपक कर कान के अन्दर चले जा रहे थे । यह देखकर अरविंद डॉक्टर को बुलाने गया था।\nएक नर्स आकर पूछने लगी थी-"दर्द हो रहा है क्या ?" वह पारिजात को दर्द-निवारक गोली देकर चली गई। वह उस बिस्तर पर केवल दो घंटे से थी। देखते-देखते कुहासा, पेट का दर्द, उस लड़की को लेकर कौतूहल, वमन के साथ-साथ वह दर्दनाक क्षण भी स्वतः पार हो गया।\nनर्सिंग होम छोड़ने से पहले वह लघुशंका करना चाहती थी। अरविंद उसको हाथ से पकडकर बाथरूम तक ले गया।लेकिन वह कहने लगी, "अभी मुझे ठीक लग रहा है ।मैं अकेली जा सकती हूँ । आप यहीं रुक जाइए । अरविंद उसका हाथ छोडकर बाहर प्रतीक्षा करने लगा।\nबाथरूम से लौटते समय अचानक उसकी नजर कमोड के फ्लश बेसिन पर पड़ी। उसने देखा एक सफेद ट्रे में खून से लथ-पथ चार-पांच इंच का, इंसान का एक भ्रूण पड़ा था जैसे देव-शिशु की तरह वह सो रहा हो। यद्यपि आँख, कान, नाक, हाथ, पैर, लिंग स्पष्ट रूप से दिखाई नहीं दे रहे थे, फिर भी देखने से ऐसे लग रहा था कि थोडी देर पहले ही अंडा फोडकर बाहर निकल आया हो। एक नीरव तपस्वी की तरह था वह भ्रूण। पता नहीं क्यों ? उस भ्रूण को देखने से उसका दिल हुम-हुम करने लगा। इच्छा हो रही थी ट्रे से उठाकर सीने से चिपका ले। उसे ट्रे में इस तरह छोडकर घर जाने का मन नहीं हो रहा था। बाथरूम का दरवाजा बाहर से कोई खटखटा रहा था। वह दरवाजा खोलकर बाहर निकली तो देखा सामने नर्सिंग होम की दाई 'रुक्मिणी' खड़ी थी। कहने लगी, "बाबू आपको लेने आए हैं । कहीं गुसल-खाने में चक्कर खाकर गिर तो नहीं गई यही सोचकर।" उसके बाद वह प्रसंग बदलकर बोली थी-"छि: ! ऐसा घिनौना काम कर रही हो ? इससे तो अच्छा -आपरेशन करवा लेना चाहिए।"\nबूढ़ी की गुरुजन-सुलभ विरक्ति और उपदेश सुनने के बाद भी पारिजात यह कहने की हिम्मत नहीं जुटा पाई, इस ट्रे में जो देवशिशु पड़ा है, यह क्या मेरा भ्रूण है ?\nउस देवशिशु को सीने से लगाकर, मेरे प्यारे कहकर क्षमा माँगती, उससे पहले ही वह सिर झुकाकर बाहर निकल आई। जीवन के उस अक्षम्य-पाप के लिए उसे खुद से घिन लग रही थी। खुद को धिक्कार रही थी- छिः छिः ।\nहल्की-ह्ल्की मूँछें आ रही थी, आँखे स्वच्छ व गोल हो रही थी, नाक सीधी हो रही थी, उस अवस्था में बेटा प्रवेश कर रहा था। तब एक दिन बेटे ने पारिजात को दो फुट की दूरी से कहा , - "छिः ! तुम्हारे शरीर से कितनी गंदी बदबू आ रही है !"\n-"मेरे शरीर से बदबू ?"- हँसने लगी पारिजात।\n-"बदबू या सुगंध ?"\n-"छिः!, आप यहाँ से हटिए।"- बेटे ने मुँह फेरते हुए कहा ।\nबेटे के चेहरे के बदले हुए रूप को देखने से आसानी से यह पता चलता था कि वह मजाक नहीं कर रहा है। उसके शरीर से बदबू, मगर कैसे ?\nसर्दी का महीना था। पसीना निकलने का प्रश्न ही नहीं उठता। ऐसे भी गर्मी के दिनों में उसके शरीर से बहुत ही कम पसीना निकलता था। और अगर थोड़ा बहुत पसीना निकलता भी था,तो गंधहीन होता था।\nअरविंद अक्सर कहता था-"-तुम्हारे शरीर से हर समय मीठी-मीठी मोहक खुशबू कहाँ से आती है ?"\nउस समय वह या तो नींद से उठकर आती होती है या किचन के अंदर से।उस मीठी खुशबू को सूँघकर अरविंद मंत्र-मुग्ध हो जाता था। पारिजात उस खुशबू को सूँघने के लिए खुद ही अपना शरीर सूँघने लगती थी, मगर वह खुशबू नहीं मिलती थी।\nबेटे की शिकायत दिन-ब-दिन बढ़ती जा रही थी। अंत में ऐसा होने लगा कि पारिजात को सामने से आता देख वह दूर चला जाता था। यह देख पारिजात ने अपने शरीर पर पाउडर लगाना शुरू कर दिया । कभी-कभी इत्र-फुलैल का भी उपयोग करने लगी । फिर भी बेटा उससे दूरी बनाए रखता था। धीरे-धीरे यह बात उसके लिए दुःख का कारण बन गई। दुःख बढ़कर विरक्ति में परिणत हो गया। कभी-कभी इस बात को लेकर झगड़ा भी होने लगता था। वह यह बात समझ नहीं पाती थी, ये सब कैसे हो जाता है। इसके बाद बेटे को सामने से आता देख वह खुद एक अछूत की भाँति साइड में खड़ी हो जाती थी अपने शरीर को सिकोड़कर।\nखाने के टेबल पर भी वह बेटे के पास वाली कुर्सी पर नहीं बैठती थी, इस प्रकार वह उससे दूरी बनाए रखती थी। जितना वह खुद को सिकोड़ने का यत्न करती, उतना ही उसके मन की नाराजगी भी बढ़ती जाती। वह रोते-रोते कहने लगती थी, -"-तुम मेरे शरीर का एक अंश हो। मेरी अस्थि-मज्जा और रक्त से बने हुए हो। यह देख तेरी नाक मेरी नाक जैसी है। तेरी हँसी मेरी हँसी जैसी है। जब तुम मुझसे इतनी नफरत करते हो, तब मुझे बड़ा ही कष्ट होता है। तुम इस बात को नहीं समझ पाओगे कि तुम्हारे सामने आने से पहले मुझे कितनी हिचकिचाहट होती है।"\nउसका रोना देखकर बेटा द्रवित हो जाता था , -"प्लीज, रोओ मत। प्लीज, दुखी मत होओ ।"\nपरन्तु उसके स्वभाव में कोई परिवर्तन नहीं होता था,पहले की भाँति दूर-दूर रहने लगता था। यह देखकर अरविंद बेटे से कहने लगता था,-"-ये तुम्हारा नया नाटक शुरु हुआ है। कहाँ से बदबू आ रही है ? बताओ तो"- कहते-कहते श्वान की तरह पारिजात के पूरे शरीर को सूँघने लगता, फिर वह कहने लगता,-"नहीं, कहीं बदबू नहीं है।"\nपारिजात सोच रही थी शायद अरविंद अभी बोलेगा, तुम्हारे शरीर से महकी-महकी मधुर-मधुर खुशबू आ रही है, मगर अरविंद कुछ भी नहीं बोला। उसका मन दुःखी हो जाता था। यह सोचकर कि अभी वह खुशबू कहाँ गायब हो गई ? शरीर से बदबू या किसी दुर्गंध का निकलना अर्थात् बुढ़ापे की तरफ अग्रसर होने का प्रतीक।\nनानाजी के शरीर से ऐसी ही अजीब-सी गंध निकलती थी। ठीक से यह नहीं कहा जा सकेगा, किस तरह की गंध ?- जिस प्रकार से पुरानी चीजों में पड़े-पड़े दुर्गन्ध आनी शुरू हो जाती है, जैसे पुराने केदारगौरी मंदिर के अंदर घुसने से एक विशिष्ट गंध की अनुभूति होती है, ठीक वैसी ही।\nनानाजी का शरीर बूढ़ा हो गया था, नानाजी चार किलोमीटर का रास्ता पैदल तय कर आते थे। उनके पाँव की अंगुलियाँ सूजी हुई व लाल दिखाई देती थी। उनकी टाँगे पतले पाईप की तरह दिखाई दे रही थी। वे बाल-कॉमिक्स के चाचा चौधरी की तरह नहीं दिख रहे थे। वे मितभाषी थे। कहानी सुनाना तो दूर की बात, बच्चे लोगों के साथ बात भी नहीं करते थे। उनकी आँखों में चमक नहीं थी, चावल के मांड की तरह निस्तेज हो गई थी । वे बिल्कुल निरीह प्राणी की तरह दिख रहे थे। वे कृशकाय थे, इसलिए बैठते समय उनकी रीढ़ की हड्डी मुड़ जाती थी। देखने से अंग्रेजी के "जी" की तरह प्रतीत होते थे। प्रायः जब वे घर आते, पारिजात स्कूल जाने की तैयारी कर रही होती। माँ अपने काम में व्यस्त रहा करती थी। नानाजी अपने पाँवों में मोची द्वारा बनी टायर वाली चप्पलें पहना करते थे। चप्पलें खोलकर बिना किसी आवाज के ड्राइंग-रुम में आकर बैठ जाते थे। नानाजी के आने से उन लोगों को न तो कोई खुशी होती थी और न ही कोई दुःख। केवल माँ को सुनाई दे, इतने ही ऊँचे स्वर में वे लोग चिल्लाकर खबर दे देते थे, -" नानाजी आ गए हैं !"\nअपना काम छोड़कर माँ दौड़कर कभी भी मिलने नहीं आती थी। नानाजी बैठकर पुराने अखबार, किताबें , यहाँ तक कि पुराने कागजी पैकेट, जो कुछ भी हाथ में आता था, उसी को उठाकर पढ लेते थे । बिना किसी चश्मे की मदद से अंग्रेजी अखबार के महीन-महीन अक्षर भी पढ़ रहे होते थे। पारिजात अपनी चोटी गूँथते-गूँथते भागकर बायें हाथ से चूल्हे पर चाय की केतली रख देती थी। जब तक दोनों तरफ की चोटियाँ बन जाती थी,चूल्हे पर चाय भी गरम हो जाती थी। बिना कुछ बोले नानाजी चुपचाप अखबार पढ़ने में लीन रहते थे,\nपारिजात भी बिना कुछ बोले नानाजी के सामने चाय रखकर चली जाती थी। किसी भी तरह की प्रतिक्रिया व्यक्त किए बिना उस गरम चाय को वे पी लेते थे। पारिजात का स्कूल जाने का वक्त हो जाता था। वह माँ के पास जाकर कहने लगती थी,-"-माँ, नानाजी आए हैं न।"\n-" आए हैं, तो आए हैं।"- निस्पृहता से उत्तर देती थी माँ।\n-"आपके पिताजी आए हैं, आप इतना कड़वा क्यों बोल रही हैं ।"- पारिजात को माँ के इस व्यवहार पर क्रोध आता था। माँ फुसफुसाकर अपनी प्रतिक्रिया व्यक्त करती थी । ,\n-"उनको अफीम चाहिए, इसलिए बार-बार मेरे घर चले आते हैं। कहाँ से लाऊँगी इतना पैसा?"\n-"धीरे बोल, कहीं वे सुन न लें।"- चिढ़कर कहने लगती थी पारिजात अपनी माँ को।\nमाँ भनभनाकर कहने लगती थी,-"इतना इतर क्यों रही है? जा, छत पर मेरी गीली साड़ी सूख रही है। उसके पल्लू में दो रुपए बंधे हुए है। लाकर दे, दे।"\nपारिजात के स्कूल का समय हो जाता था, वह दौड़कर जाती थी छत पर। माँ की गीली साड़ी के पल्लू से खोलकर दो रुपए लाकर नानाजी के पास रख देती थी। नानाजी बिना कुछ बोले रुपए अपनी जेब में रख लेते थे। थोड़ी देर बैठते थे। फिर उठकर अपने टायर वाली चप्पलें पहनकर चले जाते थे। पारिजात का मन माँ के इस दुर्व्यवहार पर विद्रोह कर बैठता था । ऐसा लगता था, माँ निष्ठुर व कठोर हृदय वाली है।यह सोचते हुए छाती से अपनी किताबें चिपकाकर चली जाती थी वह।\nइसी तरह बेटे को भी कई चीजे अच्छी नहीं लग रही थी। पारिजात की गोल-गोल पुष्ट बाहें, किसी भी विषय पर वाकपटुता के साथ अपनी राय देने का ढ़ंग, बाथरुम या रसोईघर में धीमे-धीमे गीत गुनगुनाने की आदत, इन सभी चीजों से उसे चिढ़ होने लगती थी ।\nबेटे का मन रखने के लिए उसे देहाती औरतों की तरह बुद्धू होकर जीना चाहिए , जिसे वह कर नहीं सकती थी। जीजाबाई की तुलना में यशोदा जैसी माँ को वह पसंद करता था। माँ कहती थी, नानाजी कर्तव्य-परायण पिता नहीं थे, वे दायित्वहीन बाप थे। बच्चों के के लिए जीवन भर उन्होंने कुछ भी नहीं किया। जब स्वाधीनता-संग्राम चल रहा था, उसमें शामिल हो गए । नानीजी खेती-बाड़ी का सारा कार्य भार सँभालती थी , खेतों में मजदूर लगवा कर काम करवाती थी। शहर में जो घर था, उसको भाड़े पर दे रखा था । भाड़े के रुपए भी वह खुद लेने जाती थी । जब देश स्वाधीन हो गया, तब भी नानाजी ने कुछ नहीं किया। न तो नौकरी की, न ही कोई दुकानदारी , न खेती सँभाली , न ही राजनीति में कूदे। सिर्फ दारु पीते थे। यहाँ तक कि किराये में मिलने वाले रुपयों को नानीजी से माँगकर दारु में उड़ा देते थे। यह बात अलग है कि दारु पीकर कभी उन्होंने असंयत व्यवहार नहीं किया, न कभी अपने आपे से बाहर हुए । दारु पीने के बाद चुपचाप रसोई घर में नानीजी के पास आकर बैठ जाते थे। आस-पडोस में किसी को भी पता नहीं चलता था, नानाजी कब आए और कब चले गए। धीरे-धीरे जब नानी कमजोर हो गई, उनके हाथ-पाँवों ने काम करना बंद कर दि्या । अब वह खेत में खड़ी होकर काम नहीं करवा पाती थी, न ही किरायेदार से रुपए वसूलने शहर जा पाती थी। उस अवस्था में शहरवाले घर पर ताला झूलने लगा। नानाजी ने दारु के स्थान पर अफीम का सेवन शुरु कर दिया। पर नानीजी के गुजर जाने के बाद अफीम के लिए भी पैसों का जुगाड़ कर पाना असंभव सा हो गया था.\nनानाजी ने कभी भी माँ से मुँह खोलकर पैसे नहीं माँगे थे। यह बात पारिजात भी जानती थी। उनके आने से पारिजात व माँ को यह ज्ञात हो जाता था, वह क्यों आए हैं? उन्हें देखते ही माँ चिड़चिड़ा जाती थी। माँ के लिए नानाजी क्या अनावश्यक बोझ बन गए थे, जिस तरह पारिजात अपने बेटे के लिए ?\nपारिजात खुद अनजान होकर बहती चली जा रही थी , जैसे किसी स्रोत में तिनके या फूल बह जाते हैं । अच्छे -बुरे , पाप-पुण्य किसी भी तरह के विचार नहीं आ रहे थे उसके मन में। किस क्षण में, किस विधि-विधान से, अच्छे दिन या बुरे दिन में यह सब घटित हो गया, उसे बिलकुल पता ही नहीं चला। वह केवल बहती ही जा रही थी। अपने वास्तविक स्थान को छोडकर आगे और आगे। जब वह उफनती नदी के मध्य में पहुँची, तब उसे चेतना आई। उसे याद हो आया कि उसका अपना घर-संसार है, बाल-बच्चे हैं, सपने हैं, सुख-दुख हैं, ऐसे समय में संसार से विमुख होता है कोई ? मगर उसने संसार से मुँह मोड़ लिया था। वह अब अपने खुद के बारे में कुछ भी नहीं जानती थी। पारिजात का मन पूर्णतः पूर्णतया अस्थिर था।एक बार बेटे की साइकिल से दुर्घटना हो गई। इस दुर्घटना में उसके घुटनों पर गहरा घाव हो गया। पर उसने ऊफ तक नहीं की। भाग-दौडकर लोगों को इकट्ठा नहीं किया। उसके हिसाब से शायद दुनिया की हर अच्छी-बुरी लिस्ट में इस दुर्घटना का भी नाम अंकित था । एकबार जब अरविंद का ऑफिस में अपने बॉस के साथ झगड़ा हुआ, तब भी उसने पास बैठकर उनको किसी भी प्रकार की सांत्वना देने का प्रयास नहीं किया । बेटी ओडिया साहित्य में अनुतीर्ण हुई, उसने पास बुलाकर उसको लंबा-चौडा भाषण नहीं दिया। ‘जिसके हृदय में मातृभूमि, मातृभाषा के प्रति प्यार नहीं, वह नर नहीं निरा पशु समान है’- उपदेश वाली उक्तियां नहीं सुनाई। देखते -ही- देखते वह अशोच्य बातों पर मनन कर खुश होने लगी। किसी को भी उसका सुराग नहीं मिल पाता था। उसे ऐसा लग रहा था, जैसे उसकी उम्र कम होती जा रही हो। खुद दर्पण के सामने खड़ी होकर बार-बार अपना चेहरा देखना पसंद करती थी।\n"प्रेम और अध्यात्म में कुछ भी अंतर नहीं है।" वह अरविन्द से गंभीरतापूर्वक अपनी बात कह रही थी।-"दोनों में मुख्य-भाव होता है संसार से विमुखता। दोनों में प्राप्ति होती है एक परम आनंद की, एक प्रचंड पागलनपन की। दोनों में एकात्म होने की प्रवणता ही प्रमुख रहती है। दोनों का रास्ता काँटों से भरा, टेढ़ा-मेढ़ा, परन्तु दोनों की उपलब्धि और अनुभूति एक समान।"- उसकी ये बातें सुनकर अरविंद हँसते हुए कहता था, -"किसी प्रेमजाल में पड़ गई हो क्या ? या फिर प्रेम और अध्यात्म-विषय पर शोध करने की सोच रही हो। तुम्हारी मंजिल प्रेम है या तुम उससे बहुत आगे बढ़ गई हो। कौन जाने, आगे जाकर तुम द्वितीय ओशो न बन जाओ ?" अरविंद की इन बातों का पारिजात ने कुछ भी उत्तर नहीं दिया। मगर अरविंद भी चुपचाप नहीं बैठा। अवसर पाते ही एक दिन कहने लगा,\n-"आजकल तुम्हारे गाल गुलाबी दिखाई दे रहे है, आखिर बात क्या है ?"\nपारिजात ने अपनी प्रतिक्रिया व्यक्त की,\n"-आलतू-फालतू की बात मत बोलो। ढलती उम्र के साथ-साथ जहाँ शरीर पर झुर्रियाँ पड़ने लगती है ,चेहरे की रौनक ख़त्म होने लगती है । वहाँ गुलाबी गाल...? क्या मजाक है !"\nअरविंद कहने लगा,"-मगर तुम्हारा यह परिवर्तन मेरे लिए एक आश्चर्य की बात है। तुम्हारा स्वभाव पहले जैसा चिडचिडा भी नहीं रहा है। यह बात दूसरी है कि तुम बताना नहीं चाहती हो। पर एक दिन कुछ न कुछ तो जरुर बताओगी ।"-\nपारिजात को मन -ही -मन भय होने लगा था कि कहीं अरविंद उस पर संदेह तो नहीं कर रहा है। संदेह, पर क्यों ? चार पहर-चौबीस घंटे लट्टू की तरह वह उसके घर-संसार के लिए घूमती रहती है, सभी का ध्यान रखती है। अपने लिए एक सेकेण्ड समय भी नहीं दे पाती है। जब इन सभी बातों का अंतर्मन से विश्लेषण करने लगती है, तब उसको अपना गोपनीय संबंध अधिक अर्थपूर्ण लगने लगता था। वह इस संबंध को जीवन भर सहेज कर रखना चाहती थी।\nएक दिन अरविंद उसे खूब प्यार जताने लगा। उसके कोमल शरीर को जहाँ-तहाँ सहलाने लगा। अरविंद के इस रूप को देखकर पारिजात को आश्चर्य हो रहा था। इधर-उधर की पुरानी बातें करते-करते वह कहने लगा,\n"-मैं तुम पर किसी भी प्रकार का शक नहीं कर रहा हूँ। ऐसे ही पूछ रहा हूँ, दुखी मत होना। जिंदगी में सब-कुछ संभव है। आकस्मिकता में किसका हाथ है ? बोलो तो ! भाग्य से ज्यादा और कौन प्रबल है ! इतने वर्षों तक हमने अपना घर-संसार सजाया, अब तक एक-दूसरे के संपूरक हो गए हैं। एक पल भी एक दूसरे के बिना नहीं रह सकते हैं। अतः कोई अनहोनी घटना अगर तुम्हारे साथ घटित हुई हो, तो ऐसा मत सोचना कि हम एक दूसरे से अलग-थलग हो जाएँगे । सिर्फ इस बात को जानना चाहता हूँ कि मुझे छोडकर कोई अन्य ....."\nइतना घुमा-फिराकर बातें न करके,अरविंद सीधा सवाल कर सकता था। अरविंद अपनी सज्जनता दिखाने के बजाय सीधे-शब्दों में पारिजात को यह प्रश्न पूछ सकता था। तभी घर का कॉल-बेल बजने लगा, अतः उस नाटक का वहीँ पटाक्षेप करते हुए पारिजात उत्सुकतापूर्वक दरवाजा खोलने लगी। पडोस वाले मिलने आए थे। वे ड्राइंग रूम में आकर बैठ गए थे। उसके बाद वह घरेलू कामों में व्यस्त हो गई। उस दिन अरविंद का प्यार दूसरे दिनों की तरह नहीं था। बच्चों को कभी प्यार से पुकारकर, कभी डांट-फटकारकर, कभी थप्पड़ मारकर बात निकलवाने के उद्देश्य से प्रतिपल अरविंद का स्वभाव परिवर्तित हो रहा था। उनके मन में समाहित संदेह ने विरक्ति का रूप धारण कर लिया था। छोटी-छोटी बातों में वह झगडने लगता था। जितना हो सकता था पारिजात खुद को नियंत्रण में रखती थी। उसका मन ग्लानि से भर जाता था, उसे ऐसा लगता था मानो वह अस्पृश्य, घृणित वेश्या बन गई हो। कई बार सोच रही थी, इन सारी बातों का राज खोल दें । मगर किससे बोलेगी ? कौन उसकी बातों पर विश्वास करेगा ? वह कहाँ से शुरु करेगी ? वह समझ नहीं पा रही थी। क्या वह यह कह पाएगी कि, रात होते ही उसका मन अधीर होने लगता है। हर पल उसे भारी लगने लगता है। जब सब सो जाते हैं। आधी रात को दबे पांवों वह आते हैं। उनके शरीर की महक पारिजात को सम्मोहित कर देती हैं। उस महक से सारा घर सुवासित हो उठता है। वह उसके नजदीक में आकर खडे हो जाते हैं। बिस्तर में घुटनों के बल बैठकर उसके होठों पर प्यार भरा चुंबन कस देते हैं। उत्तेजनावश पारिजात अपना शरीर उनको समर्पित कर देती है तथा कामक्रीड़ा के लिए तैयार हो जाती है। दीवार-घड़ी की टिक्-टिक् ताल के साथ उनका ताल मिल जाता है। शरीर और मन सुख से सुखातीत स्तर की ओर अग्रसर हो जाते हैं। इतने दिनों के वैवाहिक जीवन में जो सुख उसे नहीं मिला, वह सुख उनसे प्राप्त करती है। लग रहा था जैसे यह सुख प्राप्त नहीं होने से उसका जीवन व्यर्थ हो जाएगा। जाने से पूर्व वह होठों पर अपने होठ चिपका लेते थे, अपनी जीभ को उसके मुख-विवर के भीतर घुसा देते थे।उसके पतले होठों से रसपान कर लेते थे। इसी रतिक्रिया में कब सुबह हो जाती थी, पता ही नहीं चलता था।\nकभी-कभी शाम से ही पारिजात का मन अस्थिर हो जाता था। उसे ऐसा महसूस होने लगता था, वह आज नहीं आएंगे। यह सोचने मात्र से उसकी आँखों में आँसू आ जाते थे। जब वह पूर्व रात्रि की अनुभूति के बारे में सोचने लगती थी, तभी उसकी नाभि के नीचे से एक सिरहन पैदा हो जाती थी ।\nये सारी बातें सुनने के बाद अरविंद का धैर्य कहीं जवाब तो नहीं दे देगा ? कहें या न कहें सोच-सोचकर इतने दिन बिता दिए थे पारिजात ने। अचानक एक दिन उसे लगा, ये सारी बातें और छुपाने से कोई फायदा नहीं है, अब वह समय आ गया है उसे बोल देना चाहिए, ताकि रोज-रोज के झंझट से उसे मुक्ति मिल जाएगी। अरविंद पहले-पहल ये सारी बातें सुनकर खूब हँसा था। बाद में गम्भीरतापूर्वक कहने लगा,- "साइकिक ।" - पारिजात को अपने कॉलेज जीवन की बात याद आ गई । ‘साइकिक’ वे लोग रीना मोहंती को कहते थे । वे दोनों लेडीज हॉस्टल के रूम नं. तेईस में रहा करती थीं । उसका स्वभाव पारिजात व अन्य लड़कियों की तरह नहीं था। ज्यादातर समय वह चुपचाप व गंभीर रहती थी। अपने बिस्तर पर सफेद चादर फैला रखी थी। उसी बिस्तर में डेढ़ फीट ऊंची त्रिभंगी कृष्ण भगवान की मूर्ति को भी रखती थी। टेबल पर कभी पढ़ाई नहीं करती थी, बिस्तर ही उसकी पढ़ाई का स्थान था। रात में उन्हीं कृष्ण भगवान की मूर्ति के साथ वह सोती थी, कभी भी यह नहीं बताती थी कि कृष्ण के साथ उसका क्या संबंध है। लड़कियां उसे मीरा पुकारकर चिढ़ाती थीं। दूसरे रूम की लड़कियां पारिजात से पूछती थी,-सच-सच बता तो, रात को वह कृष्ण भगवान की मूर्ति के साथ सोती है?" प्रायः रीना डाइनिंग हाल में खाना नहीं खाती थी। बिस्तर पर प्लास्टिक की चादर बिछाकर खाना खाती थी मानो उसके साथ कृष्ण भगवान भी खाना खा रहे हो। उस निर्जीव मूर्ति के साथ रीना के प्रेम संबंध को देखकर पारिजात को बड़ा अच्छा लगता था। उसे कभी-कभी आश्चर्य भी होता था। हॉस्टल गेट के पास अनेक लडके-लडकियों का सजीव प्रेम, उनका प्रेमालाप, उनका हँसी-मजाक देखने के बाद रीना का यह निर्जीव प्रेम उसे बड़ा ही हास्यास्पद लगता था। दो साल से हॉस्टल में एक साथ रहते हुए भी रीना ने केवल अपनी एक-दो गोपनीय बातें ही प्रकट की थी। पहली, यह कि वह शादी नहीं करेगी। दूसरी, यह कि जिस चीज के लिए औरतें शादी करना चाहती हैं, वह चीज उसे ऐसे ही मिल जाती है, इसलिए विवाह करने की उसे कोई आवश्यकता नहीं है।\nपारिजात रीना को ‘साइकिक’ समझ रही थी। दूसरी लडकियाँ भी उसे पागल समझ रही थी। पारिजात की उपर्युक्त सारी कथा सुनने के बाद गंभीर होकर अरविंद ने उसको मनोरोगी का नाम दिया था। अरविंद पारिजात के संबंध में जो कुछ विचार रखते थे, उससे ज्यादा उसकी उत्सुकता पारिजात के प्रेमी के बारे में जानने की थी। अतः हर सुबह उठते ही पहला सवाल यही पूछता था, रात कैसे गुजरी ? हर रात को वह नहीं आते थे, इसलिए पारिजात बोलती थी,-\n"अच्छी नहीं, वह नहीं आए।"-"तुम्हारा प्रेमी कैसा दिखाई देता है ? बातचीत करता है ? उसको सबसे ज्यादा क्या चीज पसंद है ?" पूछता था अरविंद। अरविंद के अलावा एक अन्य पुरुष पारिजात के जीवन में आ चुका था; उसने बड़े ही स्वाभाविक रुप से इस संबंध को स्वीकार कर लिया था।\nकुछ भी अनहोनी घटना नहीं घटती थी बल्कि अंतरंग समय में वह प्रेमी पुरुष अरविंद के शरीर में समा जाता था, और पारिजात अरविंद के शरीर में अपने प्रेमी पुरुष को पाकर खुशी से झूम उठती थी।\nसब-कुछ सुचारू रूप से चल रहा था। अरविंद के उपहास अथवा दोनों की कानाफूसी या फिर पारिजात की युवती-सुलभ चंचलता को देखकर बेटी को मानो कुछ सुराग मिल गया था कि उनके चार जनों के परिवार में कोई एक और जन भी मौजूद है। जब भी डाकिया कोई चिट्ठी देकर जाता था, बड़ी सावधानी के साथ उसका पता तथा हस्ताक्षर देखने लगती थी कि कहीं किसी नए आदमी का पता व हस्ताक्षर तो नहीं है ? फोन की घंटी बजते ही वह चुपके से रिसीवर उठाकर पुनः रख लेती थी, फिर भी उसको पता नहीं चल पाता था। वह पाँचवा आदमी कौन है, जो उनके घर में श्वास-प्रश्वास ले रहा है ?\nवह कौन है, जो माँ-पिताजी के शयनकक्ष में प्रवेश कर सकता है ?\nपारिजात ने एक दिन देखा कि किसी ने उसकी मोइस्चराइजर बोतल में पानी डाल दिया है, फेस-पैक ट्यूब को दबाकर सारा फेस-पैक निकाल दिया है, दीवार पर लिपस्टिक से तरह-तरह की आकृतियाँ बना दी है। एक के बाद एक बहुत कुछ घटित हो रहा था। एक दिन उसने देखा कि उसकी प्योर सिल्क साड़ी का किनारा किसी ने काट दिया है। वह गुस्सा होकर रोने लगी थी। परन्तु दोषी के बारे में उसे पता नहीं चल पाया था। पता नहीं क्यों उसका मन कह रहा था जरुर,यह सब उसकी बेटी ही कर रही है। यह सोचने के पीछे एक कारण था, दिन-ब-दिन उसका बदलता व्यवहार। जब भी उसे कुछ बोला जाता था, किसी बड़े का बिना यथोचित लिहाज किए तुरंत अंट-शंट उत्तर दे देती थी। वह पारिजात की कोई भी बात सुनना नहीं चाहती थी। यहाँ तक कि, जो बात या जो काम पारिजात को अच्छा नहीं लगता था,जानबूझकर बेटी उसी बात या काम को करती थी, पारिजात को चिढ़ाने के लिए। उसको यह बात समझ में आ गई थी कि किसी कारण से बेटी क्षुब्ध है। एक बार क्रोधित होकर कुछ अनर्गल भी बोलने लगी थी वह, -"तुम क्या सोच रही हो ? मुझे कुछ भी पता नहीं। मुझे तुम्हारी हर बात मालूम है।"- डर गई थी पारिजात। नहीं, नहीं करते हुए भी बहुत कुछ गोपनीय बाते रहती हैं हर मनुष्य के जीवन में, मरते दम तक जिसको वे कह नहीं पाते हैं। मरने के बाद चिता पर उसी के साथ जल जाती है वे सब बातें। बेटी ऐसी कौनसी बातें जानती है, सोचकर पारिजात को डर लगने लगा था।\nउसे चेताने या किसी दूसरे कारण से, बेटी ने एक दिन कहा, -"तुम्हारी आँखों के नीचे बड़े-बड़े काले धब्बे हो गए हैं।" उसके बाद वह विद्रूप-हँसी हँसने लगी, उस हँसी को पारिजात कैसे भूलती ? बार-बार दर्पण के सामने खड़ी होकर ध्यानपूर्वक आँखों के नीचे काले धब्बों को देखने लगी । पारिजात अपने चेहरे पर की गई अपमानजनक टिप्पणी से दुखी हो रही थी। यह बात बेटी को अच्छी तरह से समझ मे आ गई थी , इसलिए जानबूझकर चिढाने या दुःख पहुंचाने के दृष्टिकोण से बोलती थी, -", तुम्हारे चेहरे पर झुर्रियाँ पड़ रही है, तुम बूढ़ी जैसी दिखाई दे रही हो। तुम्हारे शरीर का रंग भी एकदम काला-कलूटा हो गया है।"-\nएक बार पारिजात के बालों में से एक सफेद बाल उखाड़कर उसकी आँखों के सामने झुलाकर बेटी जोर-जोर से हँसने लगी थी।\nबेटी के इस प्रकार के अशोभनीय व्यवहार ने उसको भीतर से बुरी तरह तोड़ दिया था, हालांकि उसकी बातों में कोई अतिरंजन नहीं था। कभी-कभार पारिजात अपने आपको समर्पित करते हुए कहने लगती थी, -"हाँ बेटी, अब मैं बूढ़ी हो गई हूँ।"- फिर भी उसके मन से क्षोभ दूर नहीं होता था। क्षोभ क्यों ? पारिजात का उसमें क्या दोष है ?\nएक दिन उसने बेटी को पास बुलाया और कहने लगी, -"तुम्हें अपनी माँ के बारे में जितनी शिकायतें है, उन्हें सीधे-सीधे बता दो । मुझे तुम्हारा इस प्रकार का दुर्व्यवहार सहन नहीं होता है। एक चीज याद रख, तेरा जीवन तेरा है, मेरा जीवन मेरा है। मैं तुम्हारी जिंदगी में और दखलन्दाजी नहीं करूंगी और तुम मेरे जीवन में कोई हस्तक्षेप नहीं करोगी।"- वह गंभीर हो गई थी। कुछ देर बाद बेटी तिरस्कार भाव से कहने लगी,-"छिः !"-\nपारिजात ने पूछा था- -"छिः ! क्यों ?" बेटी गुस्से से तमतमाकर कहने लगी, "मेरा मुंह मत खुलवाओ। मुझे विवश मत करो कि मैं अपना मुँह खोल दूँ ।\nरंजना 1:58 AM\nइस अप्रतिम कथा के प्रभाव से मुक्त होने में पता नहीं कितना समय लगेगा.....अभी तो कुछ भी कहने की अवस्था में नहीं मैं....\nकोटिशः आभार इस कथा को पढने का सुअवसर देने के लिए....\nअभिषेक प्रसाद 'अवि' 2:09 AM\nadbhutaas... khubsurat kahaani... jyada badaayi karunga to is kahaani ka mahatva ghat jayega...\nअलका सैनी 4:11 AM\nकहानी बहुत ही बढ़िया वृतांत हैं नारी के अंतर्मन का, और दिनेश कुमार माली जी को बधाई एक खनन-अभियंता होने के बावजूद कहानी का इतना अच्छा हमारी मातृभाषा में अनुवाद करने के लिए जिससे हमें भी इस कहानी को पढने का मौका मिला.\nvinay 5:02 AM\nनारी के मनोभावों को उजागर करती,सुन्दर कहानी ।\nआम आदमी 6:34 PM\nजीवन के अनबुझ पहेलिओं को उजागर करने वाली यह कहानी मानव संपर्कों में फैली हुई दरारों का सूक्ष्म विश्लेषण सुन्दर ढंग से प्रस्तुत करती है. शैशव से वयस्क जीवन तक हमारे अवचेतन मन में पनप रहे पापबोध तथा विसंगतियों को एक माला की तरह लेखिका ने बखूबी से पिरोकर पाठकों के सामने लाया है.\nसमकालीन भारतीय रचना में यह कहानी पहली पंक्ति में रहना चाहिए.\nअजय झा 5:49 AM\nकहानी वाकई बहुत अच्‍छी है। लेकिन बहुत लंबी है। अभी हमने दस पन्‍ने ही पढ़े हैं। इतने में ही कहानी ने मुझे मंत्रमुग्‍ध कर दिया। सरोजिनी व अनुवादक को ढेर सारी बधाईयां।\nRakesh Sharma 1:51 AM\nआदरणीय माली जी,\nओडिया लेखिका श्रीमती साहू की कहानी छी: का आपके द्वारा किया गया अनुवाद पढ़ा । अच्छा लगा । अनुवाद ऐसा बन पड़ा है कि मूल हिंदी की ही कहानी की तरह लगता है । मेरा घर संबलपुर में ही है और मैं यहां राष्ट्रीय समुद्र विज्ञान संस्थान, गोवा में हिंदी अधिकारी के पद पर कार्यरत हूं । मैं भी ओड़िया का स्तरीय साहित्य हिंदी में अनुवाद करना चाहता हूं, कृपया मार्गदर्शन करें । चूंकि मेरे पिता डा. मुरारी लाल शर्मा भी हिंदी के रिटायर्ड रीड़र रह चुके हैं अत: MCL के बेहेरा बाबु और हरिश्चन्द्र शर्मा जी से भी अपना परिचय है । साहित्य प्रेमियों के बीच में संवाद हो तो सृजनात्मकता को नया आयाम मिल सकता है । इसी बजह से आपसे संपर्क किया । अगर आपकी पुस्तक न हन्यते: के एक प्रति भेज सकें तो अनुग्रह होगा ।


कार्तिक मास 1 नवंबर से, इस महीने में रोज करना चाहिए नदी स्नान, ये है विधि और महत्व | Kartika Mass from 1st November, know the importance of bathing in river in this month KPI\nकार्तिक मास 1 नवंबर से, इस महीने में रोज करना चाहिए नदी स्नान, ये है विधि और महत्व\nहमारे धर्म शास्त्रों में अशांति, पाप आदि से बचने के कई उपाय बताए गए हैं। उन्हीं में से कार्तिक मास में किया गया स्नान व व्रत भी एक है। धर्म शास्त्रों के अनुसार, कलियुग में कार्तिक मास में किए गए व्रत, स्नान व तप को मोक्ष प्राप्ति का रास्ता बताया गया है।\nUjjain, First Published Oct 30, 2020, 10:46 AM IST\nउज्जैन. हमारे धर्म शास्त्रों में अशांति, पाप आदि से बचने के कई उपाय बताए गए हैं। उन्हीं में से कार्तिक मास में किया गया स्नान व व्रत भी एक है। स्कंद पुराण आदि अनेक धर्म ग्रंथों में कार्तिक मास के स्नान व व्रत की महिमा बताई गई है। इस बार कार्तिक मास का प्रारंभ 1 नवंबर से हो रहा है, जो 30 नवंबर तक रहेगा।\nकार्तिक में पूरे माह ब्रह्ममुहूर्त में किसी नदी, तालाब, नहर या पोखर में स्नान कर भगवान की पूजा किए जाने का विधान है। धर्म शास्त्रों के अनुसार, कलियुग में कार्तिक मास में किए गए व्रत, स्नान व तप को मोक्ष प्राप्ति का रास्ता बताया गया है। स्कंद पुराण के अनुसार-\nइस विधि से करें कार्तिक मास में नदी स्नान...\nस्कंदपुराण के अनुसार, कार्तिक महीने में किया गया स्नान व्रत भगवान विष्णु की पूजा के समान कहा गया है। कार्तिक मास में स्नान किस प्रकार किया जाए, इसका वर्णन शास्त्रों में इस प्रकार लिखा है-\nअर्थात- कार्तिक व्रती (व्रत रखने वाला) को सबसे पहले गंगा, विष्णु, शिव तथा सूर्य का स्मरण कर नदी, तालाब या पोखर के जल में प्रवेश करना चाहिए। उसके बाद नाभिपर्यन्त (आधा शरीर पानी में डूबा हो) जल में खड़े होकर स्नान करना चाहिए।\nगृहस्थ व्यक्ति को काला तिल तथा आंवले का चूर्ण लगाकर स्नान करना चाहिए परंतु विधवा तथा संन्यासियों को तुलसी के पौधे की जड़ में लगी मृत्तिका (मिट्टी) को लगाकर स्नान करना चाहिए। सप्तमी, अमावस्या, नवमी, द्वितीया, दशमी व त्रयोदशी को तिल एवं आंवले का प्रयोग वर्जित है।\nइसके बाद व्रती को जल से निकलकर शुद्ध वस्त्र धारणकर विधि-विधानपूर्वक भगवान विष्णु का पूजन करना चाहिए। यह ध्यान रहे कि कार्तिक मास में स्नान व व्रत करने वाले को केवल नरक चतुर्दशी (कार्तिक कृष्ण चतुर्दशी) को ही तेल लगाना चाहिए। शेष दिनों में तेल लगाना वर्जित है।\nनिरोगी बनाता है कार्तिक मास...\nधर्म शास्त्रों में प्रत्येक ऋतु व मास का अपना विशेष महत्व बताया गया है। धर्म ग्रंथों में कार्तिक मास के बारे में लिखा है कि यह महीना स्नान, तप व व्रत के लिए सर्वोत्तम है। यह मास सिर्फ धार्मिक कार्यों के लिए ही नहीं बल्कि स्वास्थ्य की दृष्टि से भी काफी लाभदायक है। स्कंदपुराण के वैष्णव खंड में कार्तिक मास के महत्व के विषय में कहा गया है-\nमुक्तेर्निदांन नहि कार्तिकव्रताद् विष्णुप्रियादन्यदिहास्ति भूतले।।\n(स्कंदपुराण. वै. का. मा. 5/34)\nLast Updated Oct 30, 2020, 10:46 AM IST


रोजनामचा: बिग बी हुए अस्वस्थ्य, आराम की सलाह\nबिग बी हुए अस्वस्थ्य, आराम की सलाह\nमुंबई (साई)। बॉलीवुड अभिनेता अमिताभ बच्चन की तबीयत अचानक खराब हो गई है. अमिताभ ने ट्वीट किया कि मेरा सीटी स्कैन कराया गया, जिसमें कुछ नहीं निकला है लेकिन काफी दर्द है.\nबिग बी को डॉक्टरों ने आराम करने की हिदायत दी है. उन्होंने बताया कि वो पल-पल की जानकारी ट्विटर के जरिए देते रहेंगे. बालीवुड डिंपल गर्ल दीपिका पादुकोण एक बार फिर से सिल्वर स्क्रीन पर महानायक अमिताभ बच्चन की बेटी का किरदार निभाती नजर आएंगी. बालीवुड जाने माने निर्देशक शुजीत सरकार ष्पीकुष् नामक एक फिल्म बनाने जा रहे है.\nफिल्म के लिए अमिताभ बच्चन, इरफान खान का चयन किया गया है. पहले इस फिल्म में अमिताभ बच्चन की बेटी के किरदार के लिए परिणीती चोपड़ा का चयन किया गया था लेकिन डेट्स प्रॉब्लम के कारण उन्होंने अब फिल्म में काम करने से मना कर दिया है. चर्चा है कि दीपिका पादुकोण अब अमिताभ की बेटी का किरदार निभाती नजर आएंगी. बताया जाता है कि पीकू पिता और पुत्री के बीच संबंध पर आधारित फिल्म होगी. इस फिल्म की शूटिंग जुलाई से शुरू हो सकती है. उल्लेखनीय है कि इसके पूर्व प्रकाश झा की फिल्म आरक्षण में भी दीपिका ने अमिताभ की बेटी का किरदार निभाया था.\nसिवनी के लिए अनजाना चेहरा हैं हिना कांवरे\nत्यागपत्र ‘स्वैच्छिक‘ या ‘दबाव के चलते‘!\nनहीं मिले सहायक यंत्री मर्सकोले\nभागवत बोले, नमो-नमो करना हमारा काम नहीं\nमतदान के लिए मिलेंगे नौ के बजाय दस घंटे\nछत्तीसगढ़ के सुकमा जिले में नक्सलियों का हमला, 15 ज...\nआपदा से लाट साहेब द्रवित, नहीं मनाएंगे होली\nप्रचार सामग्री के प्रकाशन के संबंध में मुद्रक बरते...


क्या आप भी स्मार्टफोन पास में रखकर सोते है ? सेक्स पावर हो जाती कम, सर्वे में हुआ खुलासा - Samay Bhaskar\nHome Arts & Life style क्या आप भी स्मार्टफोन पास में रखकर सोते है ? सेक्स पावर...\nक्या आप भी स्मार्टफोन पास में रखकर सोते है ? सेक्स पावर हो जाती कम, सर्वे में हुआ खुलासा\nमोरक्को। मोरक्को (Morocco) के कासाब्लांका में शेख खलीफा बेन जायद अंतर्राष्ट्रीय विश्वविद्यालय अस्पताल के यौन स्वास्थ्य विभाग ने खुलासा किया है कि अध्ययन के दायरे में शामिल किए गए लगभग 60 फीसदी लोगों ने स्मार्टफोन(smartphone)के कारण अपने यौन जीवन (Sex life) में आई समस्याओं को स्वीकार किया है.एक स्टडी में ये बात सामने आई है कि स्मार्टफोन के ज्यादा इस्तेमाल से हमारे मन की स्थिति प्रभावित हो रही है. अब इसका असर लोगों के यौन जीवन पर भी पडऩे लगा है. एक नए अध्ययन की रिपोर्ट में इस बात का खुलासा किया गया है.\nअमेरिका (America) की एक कंपनी श्योरकॉल के एक सर्वेक्षण में बताया गया है कि लगभग तीन-चौथाई लोगों ने माना है कि वह रात में अपने बिस्तर पर या उसके बगल में अपने स्मार्टफोन को रखकर सोते हैं. जो लोग अपने आसपास फोन रखकर सोते हैं,उन्होंने डिवाइस से दूर होने पर डर या चिंता महसूस करने की बात कही है. अध्ययन में शामिल प्रतिभागियों में से एक तिहाई ने माना कि कई बार इनकमिंग कॉल का जवाब देने की मजबूरी से भी सेक्स में रुकावट होती है और यौन जीवन प्रभावित होता है.\nस्टडी में पाया गया है कि स्मार्टफोन ने 20 से 45 वर्ष की आयु के वयस्कों को नकारात्मक रूप से प्रभावित किया है. इनमें से 60 फीसदी ने कहा है कि फोन ने उनकी यौन क्षमता को पूर्ण रूप से प्रभावित किया है. रिपोर्ट में उल्लेख किया गया है कि लगभग 50 फीसदी लोगों ने यौन जीवन के बेहतर नहीं होने की बात कही क्योंकि उन्होंने लंबे समय तक स्मार्टफोन का इस्तेमाल किया.ऐजसी\nPrevious articleनई नवेली दुल्हन ने कुछ ऐसा किया, कि घरवालों के होश उड़ गये…जनिए क्या हुआ\nNext articleभारतीय रेलवे की ये सुविधा मिलेगी मात्र 25 रुपये में


खिलाड़ियों को मिली प्राइज मनी से खुश नही हैं ये भारतीय दिग्गज, क्रिकेट ऑस्ट्रेलिया से पूछा ये बड़ा सवाल – TheDesiAwaaz\nभारत और ऑस्ट्रेलिया के बीच मेलबर्न में आज वनडे सीरीज का आखिरी मैच खेला गया था. इस मैच में टीम इंडिया ने ऑस्ट्रेलिया को7विकेट से हरा कर सीरीज पर कब्ज़ा कर लिया है. लेकिन इस सीरीज के बाद टीम इंडिया को मिले अवार्ड से भारत के महान सुनील गावस्कर खासे नाराज हैं.\nइस मैच में मैन ऑफ़ द सीरीज बने महेंद्र सिंह धोनी और चहल को ट्राफी के साथ-साथ 500 डॉलर मिले थे,जिसे दोनों ने दान कर दिए थे. वही इसके अलावा टीम को सिर्फ सीरीज जीतने के बाद अवार्ड दिया गया था.जिसके बाद टीम को इनामी राशि न मिलने की वजह से वो खासे नाराज हैं.\nक्रिकेट ऑस्ट्रेलिया पर गुस्सा निकालते हुए सुनील गावस्कर ने कहा कि खिलाड़ी उस पैसे के हक़दार है, जो वो आप को बनाने में मदद करते हैं. खिलाड़ियों को भी उनका हिस्सा मिलना चाहिए. आप विम्बलडन चैम्पियनशिप में दी जाने वाली राशि को देखिए। ’’


राजधानी पटना में चोरों का आतंक, दो दुकानों का शटर तोड़कर लाखों रुपये की चोरी\nHOME/ CITY/ PATNA/TERROR OF THIEVES IN CAPITAL PATNA\nPublished on: Aug 11, 2021, 4:23 PM IST |\nUpdated on: Aug 11, 2021, 4:57 PM IST\nराजधानी पटना में चोरों का आतंक जारी है. मंगलवार की रात चोरों ने दो दुकानों का शटर तोड़कर लाखों रुपये नगदी और ज्वेलरी के साथ ही अन्य सामानों पर हाथ साफ कर दिया. पढ़ें पूरी खबर.\nपटना: राजधानी पटना (Crime in Patna) में चोरों का आतंक कायम (Thieves Terror) है. दो दुकानों का शटर तोड़कर (Breaking Shop Shutter) चोर लाखों रुपये नकदी, ज्वेलरी (Jewelery) और अन्य सामान लेकर फरार हो गये. घटना की जानकारी मिलने के बाद मौके पर पहुंची पुलिस मामले की जांच कर रही है.\nये भी पढ़ें- बैंक लोन वापस करने के लिए कहा तो घर में घुसकर जीविका दीदी को जिंदा जलाया\nदरअसल, पटना के गोपालपुर थाना अंतर्गत संपतचक बाजार में मंगलवार की रात चोरों ने स्वर्ण शिल्पी ज्वेलर्स (Shilapi Jewelery Shop) एवं हर्ष जनरल स्टोर (Harsh General Store) का शटर तोड़कर कैश और ज्वेलरी की चोरी कर ली. सूचना पाकर पहुंची गोपालपुर थाने की पुलिस घटनास्थल के आसपास लगे सीसीटीवी के फुटेज को खंगाल कर पुलिस चोरों को पकड़ने में जुट गई है.\nचोरों ने किराना स्टोर के कैश काउंटर में रखे6लाख रुपये नकदी एवं 50 हजार रुपये का सामान चोरी कर लिया. इस जनरल स्टोर के बगल में स्थित शिल्पी ज्वेलर्स का शटर काटकर करीब3लाख रुपये के जेवर और 20 हजार रुपये कैश की चोरी कर ली.\nये भी पढ़ें- Patna News: फुलवारी शरीफ में स्कूल की दीवार गिरने से एक मजदूर की दबकर मौत\nबुधवार की सुबह जब पड़ोसियों ने दोनों दुकानों में चोरी की घटना की जानकारी दुकान मालिकों को दी. दोनों तत्काल वहां पहुंचे. हर्ष जनरल स्टोर्स के मालिक हर्ष कुमार ने बताया कि मेरे दुकान से कैमरा का डीबीआर भी तोड़कर चोर ले गए हैं. उन्होंने बताया कि अपने जनरल स्टोर के कैश काउंटर में कल रात ही6लाख रुपये रखे थे जिसे चोर ले गये. अगर डीवीआर चोरी नहीं होती तो चोरों के चेहरे विजुअल्स में साफ दिख जाते. वहीं, स्वर्ण शिल्प ज्वेलर्स के मालिक संजीव कुमार सिंह ने बताया कि मेरे दुकान से3लाख रुपये के जेवर एवं 20 हजार रुपये कैश की चोरी हुई है.\nये भी पढ़ें- पटना में लूट के दौरान अपराधियों ने ज्वेलरी दुकान मालिक को गोलियों से भूना\nये भी पढ़ें- पटना: बाइक चोरी कर बेच देते थे शराब तस्करों को,5गिरफ्तार\nआपको बताते चलें कि कुछ दिन पहले ही पटना के बिहटा बाजार में बेखौफ अपराधियों (Criminals) ने ज्वेलरी की दुकान (Jewelery shop) में घुसकर लूट के इरादे से अंधाधुंध गोलीबारी की थी. इस गोलीबारी में दुकान के मालिक की मौत हो गई. गोली मारने के बाद मौके से बदमाश हथियार लहराते हुए फरार हो गये. घटना की सूचना मिलने के बाद मौके पर पहुंची पुलिस मामले की जांच कर रही है.\nये भी पढ़ें- पंचायत चुनाव से पहले मुस्तैदी: बेउर जेल के9कुख्यात कैदी भागलपुर जेल शिफ्ट\nये भी पढ़ें- अरे बाप रे बाप! कार में हेलमेट पहन कर नहीं बैठा तो ₹1000 का चालान काट दिया


सिद्धारमैया ने किया खुलासा, बताया आखिर क्यों गिरी कांग्रेस-जेडीएस गठबंधन वाली सरकार ? | News Track Live, NewsTrack Hindi 1\nसिद्धारमैया ने किया खुलासा, बताया आखिर क्यों गिरी कांग्रेस-जेडीएस गठबंधन वाली सरकार ?\nAug 26 2019 10:36 AM\nबंगलुरु: कर्नाटक में जेडीएस-कांग्रेस गठबंधन वाली सरकार के गिरने के बाद कांग्रेस के वरिष्ठ नेता और पूर्व सीएम सिद्धारमैया ने पहली बार गठबंधन की नाकामी पर अपनी राय रखी. उन्‍होंने गठबंधन की नाकामी का ठीकरा जेडीएस पर फोड़ा. उन्‍होंने कहा कि पूर्व सीएम और जेडीएस नेता एचडी कुमारस्‍वामी ने उनको कभी अपना दोस्त और भरोसेमंद नहीं माना.\nसिद्धारमैया ने कहा कि 'इसके बजाय कुमारस्वामी हमेशा मुझको अपना दुश्‍मन समझते रहे और इसी कारण गठबंधन में सभी समस्‍याएं उत्‍पन्‍न हुईं.' उल्लेखनीय है कि गत वर्ष मई में कर्नाटक विधानसभा चुनावों के बाद किसी दल को पूर्ण बहुमत नहीं मिला था. भारतीय जनता पार्टी (भाजपा) सबसे बड़े दल के रूप में उभरी थी, किन्तु बहुमत के जादुई आंकड़े से सात कदम दूर रह गई थी.\nऐसी स्थिति में कांग्रेस ने तीसरे नंबर की पार्टी जेडीएस के साथ गठबंधन करते हुए एच डी कुमारस्‍वामी को सीएम बनाया. किन्तु कई सवा साल तक चला यह गठबंधन शुरुआत से ही अंतर्विरोधों का शिकार रहा और आखिरकार सत्‍ता पर काबिज गठबंधन के 10 से ज्यादा विधायकों ने इसका साथ छोड़ दिया. नतीजतन कांग्रेस-जेडीएस सरकार गिर गई और उसके स्थान पर येदियुरप्‍पा के नेतृत्‍व में भाजपा की सरकार बनी. इसके बाद बीते दिनों प्रदेश के पूर्व सीएम एचडी कुमारस्वामी ने बड़े बयान में कहा कि मैं सियासत को छोड़ने के बारे में सोच रहा हूं. मैं एक्सीडेंटली सियासत में आया और सीएम भी इसी तरह ही बना.\nकश्मीर में नजरबंद किये गये नेताओं की हो सकती है रिहाई, पीएम के देश लौटने के बाद हो सकता है फैसला


प्रदूषण मुक्त गंगा, प्रदूषण मुक्त सार्वजनिक जीवन - Pravakta.Com | प्रवक्‍ता.कॉम\nभारत को चारों ओर से घेरे खड़ी समस्याओं के समाधान हेतु उपयोगी हो सकने वाले नए विचारों को स्वामीजी जिस जोश और दृढ़ता से आगे बढ़ाते हैं, मैं उससे सदैव विस्मित हो जाता हूं। कल जब वह हमारे घर पधारे, तो उन्होंने दो नई और परस्पर सम्बध्द पहलों का वर्णन किया: मिशन सोलर, भारत को ‘सोलर (सौर) भारत‘ बनाने का; और मिशन गंगा-पवित्र गंगा की इसकी असली शुध्दता पुनर्स्थापित करने का। वे हाल ही में अमेरिका और यूरोप के लम्बे प्रवास से लौटे हैं, जहां उन्होंने नवीनीकरण ऊर्जा विशेषकर सौर ऊर्जा के क्षेत्र में काम कर रहे वैज्ञानिकों और उद्यमियों से सघन विचार-विमर्श किया। उन्होंने बताया कि सौर ऊर्जा अनुसंधान में और अधिक किफायती ‘Concentrated Photovoltaic‘ (संकेद्रित चित्र वैद्युत) जैसी क्रांतिकारी नई शोधें सामने आ रही हैं। जिसका नतीजा घटी हुई कीमत पर सौर ऊर्जा प्लांटों की महत्वपूर्ण रुप से उत्पादन क्षमता बढ़ने के रुप में सामने आ सकता है। उन्होंने कहा कि ये अधिकांश वैज्ञानिक और उद्यमी भारत मूल के हैं और चाहते हैं कि भारत ‘ग्रीन एनर्जी‘ विकल्पों को अपनाने में इन नवीनतम प्रौद्योगिकी वाले नए अनुसंधानों को अपनाकर बढ़त हासिल करे।\nलेकिन इससे ज्यादा असर मेरे दिमाग पर इस पहलू का हुआ कि कैसे स्वामीजी ने भारत को ‘सौर भारत‘ बनाने की रणनीतिक योजना को पवित्र गंगा को प्रदूषण मुक्त करने (और साथ ही भारत की अन्य पवित्र नदियों को भी) की कहीं अधिक महत्वपूर्ण पहल से जोड़ दिया है, जिससे ‘गंगा पट्टी‘ में रहने वाले विभिन्न प्रदेशों के करीब 50 करोड़ लोगों के सामाजिक-आर्थिक जीवन में भी बदलाव आएगा, और समूचे भारत में एक समग्र सांस्कृतिक परिवर्तन का मार्ग भी प्रशस्त होगा।\nगंगा भारत की सर्वाधिक पवित्र नदी है। और यह अनादि काल से बनी हुई है। वस्तुत: आज इसकी यह स्थिति हो गई है कि काशी तक में लोग इसके जल में स्नान करने से हिचकते हैं। यह लापरवाह और गलत नियोजित औद्योगिकरण्ा तथा शहरीकरण का नतीजा है, जिसे गंगा के साथ वाले शहरों और गांवों में प्राथमिक नागरिक सुविधाओं के अभाव ने और बढ़ा दिया है। दो घुमावों के बीच नदी के सतत् प्रवाह पर जल-विद्युत परियोजनाओं ने गंगा और इसके नैर्सिगक पर्यावरण को काफी नुकसान पहुंचाया है, जिसके चलते नदी तलहटी का लम्बा क्षेत्र सूखने और आस-पास के गांवों के लिए पानी के मुख्य स्त्रोतों से वंचित होने के रुप में सामने आ रहा है।\nस्वामीजी उत्साहपूर्वक तर्क देते हैं कि भारत में सौर ऊर्जा के विकास की एक रणनीतिक योजना को अपनाने से बड़ी जल विद्युत योजनाओं (जिनसे हमारी नदियों को नुकसान पहुच रहा हैं), बड़ी तापीयविद्युत परियोजनाओं (जो अस्वीकार्य कार्बन उत्सर्जन का कारण है जो पृथ्वी की जलवायु को हानि पहुंचा रहे हैं) और साथ ही आयातित जीवाश्म ईंधन (जो हमारी राष्ट्रीय अर्थव्यवस्था में बड़ी चपत लगता है) पर हमारे देश की निर्भरता पहले कम और अंतत: पूरी तरह से समाप्त हो सकती है। ‘सौर भारत‘ योजना के लाभदायक परिणाम तुरंत सामने नहीं आएंगे अपितु हमारे देश को अभी इस योजना को लागू करने का ‘संकल्प‘ लेना पड़ेगा और इस मिशनरी भावना से लागू करना होगा।\nस्वामीजी ने अपनी बात जारी रखते हुए बताया कि ”सौर ऊर्जा मिशन”, गंगा को स्वच्छ करने के वृहद मिशन का एक अंग है। आज बहुत से लोगों को यह अहसास नहीं है कि गंगा के किनारे रहने वाले लगभग एक मिलियन लोग, इसके प्रदूषित जल से पैदा होने वाली बीमारियों के कारण प्रत्येक वर्ष मृत्यु का ग्रास बनते हैं। भारत में बम विस्फोटों में कुछ दर्जन मरने वाले लोगों की दुनिया भर में बड़ी खबर बनती है और यह बननी भी चाहिए। लेकिन गंगा पर आश्रित अनेक लोगों की दु:खद मौत भारत में भी खबर नहीं बन पाती। हमें यह हालात बदलने हैं। हमें नदी को स्वच्छ करने के लिए प्रौद्योगिकी का उपयोग करना ही चाहिए। और, वस्तुत: सॉलिड वेस्ट मैनेजमेंट और जल शुध्दिकरण तथा पुनरावर्तन में अनेक नई-नई खोजें सामने आ रही हैं। इसके साथ-साथ हमें 3टी मिशन‘ भी शुरु करना चाहिए-प्रत्येक घर में एक शौचालय (टायलेट), प्रत्येक घर में स्वच्छ जल लाने के लिए एक नल (टैप) और प्रत्येक गांव तथा शहर में व्यापक स्तर पर वृक्षारोपण (ट्री प्लांटेशन) किया जाए। यदि भारत इस समग्र गंगा मिशन को अपनाता है तो विदेशों में रह रहे लाखों भारतीय इससे प्रेरित होंगे। वे इसके लिए खुले दिल से पर्याप्त योगदान के लिए भी तैयार होंगे।”\nस्वामीजी ने गंगा पर अमेरिका में विकसित किए जा रहे एक बड़े पोर्टल सम्बंधी महत्वाकांक्षी परियोजना की जानकारी दी जिसमें इंटरनेट की शक्ति का उपयोग करते हुए 3टी अभियान हेतु चंदा देने वाले भारत और विदेशों के संभावित दानदाताओं को गांव या शहर चुनने के विकल्प की सुविधा उपलब्ध कराई जाएगी। और ऑनलाइन इसके क्रियान्वयन की निगरानी रखने की सुविधा भी उपलब्ध कराई जाएगी; ”इस प्रकार, प्रत्येक भारतीय को भावनात्मक और आध्यात्मिक रुप से गंगा मिशन में जोड़ना संभव होगा।”\nउनकी इस भावना ने मुझे अपना पहला और कभी न भुलाए जा सकने वाला अनुभव कि-गंगा नदी का भारतीयों, चाहें वे उससे बहुत दूर रहते हों जैसे मेरा परिवार सिंध में रहता था-के लिए सदैव क्या महत्व है, को बताने को प्रोत्साहित किया। जब विभाजन के चलते हमें सिंध छोड़ने को बाध्य होना पड़ा और 1947 में भारत के इस भाग में आए तो मेरे पिताजी ने कच्छ के कांढला में बसने का निर्णय किया जहां सिंधियों के लिए एक नया शहर बनाया जा रहा था। लेकिन 80 वर्षीय मेरी दादी ने मेरे पिताजी को कहा:‘ मैं और ज्यादा वर्षों तक जिन्दा रहने वाली नहीं हूं। मेरी इच्छा है कि मैं अपने अंतिम वर्ष वाराणसी में पवित्र गंगा के किनारे बिताऊं। और मेरे मरने के बाद तुम कच्छ में बस जाना। ”मेरे पिताजी चार वर्षों तक वाराणसी में रहे और बाद में कच्छ के आदीपुर गए।\nगंगा और विदेश में ‘भारतीय सभ्यता से जुड़े‘ के बीच के कभी न टूटने वाली डोर को दर्शाने वाले दूसरे अनुभव को मैंने स्वामीजी को बताया। विगत् वर्ष, मैं अपने परिवार के साथ इण्डोनेशिया गया था और बाली के एक रिसोर्ट में रुका था। हमारी बग्गी का ड्राइवर बाली में अन्य अनेकों की तरह एक हिन्दू था। वह भारत की एक ही चीज के बारे में जानने का इच्छुक था और वह थी गंगा।\n”गंगा दिल्ली से कितनी दूर है?” कोई वहां कैसे पहुंच सकता है? उसकी स्पष्ट सघन गंगाभक्ति को देखते हुए मैंने अपनी पुत्री प्रतिभा से कहा; ”कुछ महीने पहले हम गंगोत्री गए थे और वहां से गंगाजल लाकर रामेश्वरम के शिवलिंग पर चढ़ाया था। मुझे लगता है कि अच्छा होता यदि हम कुछ गंगाजल यहां इस भक्त के लिए ले आते। वह कितना खुश होता!”\nTags: Ganga River, Pollution, गंगा, प्रदूषण\nPrevious लेह त्रासदी के एक सालः सुनो पर्यावरण कुछ कहता है!\nNext कहो कौन्तेय-१४ (महाभारत पर आधारित उपन्यास)


भारत और दूसरे देशों में Marital Rape को लेकर क्या है कानून? किन देशों…\nमैरिटल रेप का मतलब जब एक पति अपनी पत्नि की सहमति के बिना जबरन संबंध बनाता है। पिछले कुछ समय से पूरे देश में इसी मुद्दे को लेकर बहस होती हुई दिख रही है। मैरिटल रेप सही है या गलत, इस पर कानून बनना चाहिए या नहीं...इस पर तो हर कोई अपनी अपनी राय देता नजर आ रहा है। हालांकि ये पूरा बहस मुद्दा बहस से बढ़ता बढ़ता कोर्ट तक जा पहुंचा। मैरिटल रेप पर कानून बनाने की मांग जोर पकड़ने लगी है और इसी को लेकर बुधवार को दिल्ली HIGH COURT के जजों की तरफ से एक फैसला भी आया।\nहाईकोर्ट के जजों की भी राय अलग\nमैरिटल रेप को अपराध घोषित करने की मांग को लेकर बुधवार को हाईकोर्ट में जजों के बीच भी अलग-अलग राय देखने को मिली। यहां दो जजों की बेंच ने बंटे हुए फैसले किए। एक जज का मानना था कि शादी के बाद पत्नी से मर्जी के खिलाफ संबंध बनाना अपराध नहीं हैं, तो वहीं दूसरे जज का मानना था कि IPC की धारा 375, संविधान के अनुच्छेद 14 का उल्लंघन है। इसके तहत पत्नी की मर्जी के खिलाफ शारीरिक संबंध बनाना मैरिटल रेप माना जाना चाहिए और ये एक दंडनीय अपराध है। हालांकि दोनों जजों की बेंच की बात नहीं बनी जिसके बाद अब ये मामला सुप्रीम कोर्ट पहुंच सकता है।\nभारत में मैरिटल रेप पर कानून?\nमैरिटल रेप को लेकर भारत के कानून की बात करें तो अगर आरोपी महिला का पति है तो उस पर रेप का केस दर्ज नहीं किया जा सकता। IPC की धारा 375 में रेप को इंट्रोड्यूस किया गया है, इसमें मैरिटल रेप को अपवाद बताया गया है। धारा 375 में अगर पत्नी की उम्र 18 साल से ज्यादा है तो पति द्वारा जबरदस्ती बनाया गया संबंध रेप नहीं माना जाएगा।\nअधिकतर देशों में मैरिटल रेप है अपराध\nमैरिटल रेप को लेकर हमारे देश में तो कोई कानून नहीं है। ना ही इसे अपराध माना जाता है। हालांकि कई देश ऐसे में जिसमें मैरिटल रेप को अपराध माना जाता है। मैरिटल रेप को लेकर सबसे पहले पोलैंड में कानून आया। इसके बाद 1970 तक स्वीडन, नॉर्वे, डेनमार्क, सोवियत संघ, चेकोस्लोवाकिया जैसे देशों ने भी इसे अपराध घोषित कर दिया। वहीं इन सबके बाद 1976 में ऑस्ट्रेलिया और 80 के दशक में साउथ अफ्रीका, आयरलैंड, कनाडा और अमेरिका, न्यूजीलैंड, मलेशिया, घाना और इजराइल भी मैरिटल रेप को अपराध मानने की लिस्ट में शामिल हो गए।\nसंयुक्त राष्ट्र ( United Nation) की प्रोग्रेस ऑफ वर्ल्ड वुमन की जारी रिपोर्ट के मुताबिक 2018 तक दुनिया के लगभग 185 देशों में केवल 77 देश ही ऐसे थे जहां वैवाहिक दुष्कर्म को अपराध घोषित करने को लेकर स्पष्ट कानून हैं। बाकी बचे 74 देशों में महिलाओं के लिए अपने पति के खिलाफ रेप के लिए आपराधिक शिकायत दर्ज करने के प्रावधान हैं।\nभारत उन 34 देशों में शामिल, जहां...\nसबसे हैरान करने वाली रिपोर्ट ये है कि दुनिया के 185 देशों में से 34 देश ऐसे हैं जहां ना तो मैरिटल रेप के अपराध है और ना ही महिला अपने पति के खिलाफ दुष्कर्म के लिए आपराधिक शिकायत दर्ज कर सकती हैं। हैरतअंगेज इन 34 देशों में भारत भी शामिल है।\nइसके अलावा दुनिया के कुल 12 देश ऐसे भी है जहां इस तरह के प्रावधान हैं, जिसमें बलात्कारी अगर महिला से शादी कर लेता है तो उसे आरोपों से बरी कर दिया जाता है। गौरतलब है कि इस प्रावधान को यूएन बेहद भेदभावपूर्ण और मानवाधिकारों के खिलाफ मानता है। जाहिर तौर पर संयुक्त राष्ट्र पहले ही दुनियाभर के देशों से मैरिटल रेप को लेकर सख्त और कड़ा कानून बनाने की अपील कर चुका है।\nइस बयान के जरिए तालिबान ने जम्मू-कश्मीर पर अपना रूख कर दिया साफ! फिरेगा पाकिस्तान के नापाक इरादों पर पानी?\nT20 World Cup: इन 15 धुरंधरों से वर्ल्ड कप की आस! धोनी-कोहली मिलकर कर पाएंगे ये…\n'रेप था या फिर...' नदिया रेप कांड पर दिए गए अपने बेतुके बयान को लेकर बुरी…\nAyush Sharma ने छोड़ी Salman Khan की ये मूवी, वजह भी आई सामने!\nरोहित शर्मा के साथ लाइव में Yuvraj ने ऐसा क्या कहा था, जो हो गए गिरफ्तार? जानिए…


Pakistani army drowned Pakistani drone on LoC English News, Hindi News, Latest News, Breaking News - newsplus24x7\nSaturday, 24th October , 2020 02:55 pm\nजम्‍मू-कश्‍मीर के केरन सेक्टर में भारतीय सेना ने पाकिस्‍तान के एक क्वॉडकॉप्टर यानी ड्रोन को मार गिराया है. यह घटना सुबह की बताई जा रही है. जब एक पाकिस्तानी क्वॉडकॉप्टर LoC पर मंडराता हुआ दिखा. शुरुआती जानकारी के मुताबिक, यह पाकिस्‍तानी क्वॉडकॉप्टर चीनी कंपनी डीजेआई ने बनाया था. क्वॉडकॉप्टर का मॉडल मैपिक2प्रो बताया जा रहा है. दरअसल पाकिस्तान इन दिनों घुसपैठ करने में नाकाम रहने की वजह से ड्रोन के जरिए जम्मू-कश्मीर की सीमा में हथियार और गोला-बारूद पहुंचाता है.\nपाकिस्‍तान ने इन दिनों सर्विलांस और आतंकियों को हथियार पहुंचाने के लिए अनमैन्‍ड एरियल वीकल्‍स का नया इस्‍तेमाल शुरू किया है. पाकिस्तान सीमापार से लगातार ड्रोन की मदद से हथियारों को जम्मू-कश्मीर में भेज रहा है. हाल ही में ऐसी घटनाओं में तेजी आई है. पिछले महीने पुलिस को अखनून के एक गांव में असॉल्‍ट राइफलें और पिस्‍तौल मिली थीं. ये हथियार पाकिस्तानी ड्रोन द्वारा गिराए गए थे. जिसके बाद जम्मू-कश्मीर पुलिस ने अखनूर क्षेत्र के गांव से दो AK असॉल्‍ट राइफलें, एक पिस्‍तौल, तीन AK मैगजीन और 90 राउंड बरामद किए.\nकोर्ट ने जैश-ए-मोहम्मद के गिरफ्तार दो...\n20 Nov, 2020 07:25 pm\nउत्तर प्रदेश में वक्फ की सम्पत्तियों ...\n20 Nov, 2020 02:58 pm\nरिवर फ्रंट घोटाले में बड़ी कार्रवाई ,...\n20 Nov, 2020 02:55 pm\nविकास दुबे के पिता, भाई, बहू समेत 18 ...\n20 Nov, 2020 01:49 pm\nसुब्रत रॉय को जेल से बाहर रहने के लिए...\n20 Nov, 2020 11:38 am


इलेक्ट्रिक गाड़ी की बैटरी को लेकर अब टेंशन और नहीं, Toyota की इन गाड़ियों में मिलेगी सबसे लंबी वारंटी! - News AajTak\nToyota India ने घोषणा की है कि वह अपनी दो हाइब्रिड इलेक्ट्रिक गाड़ियों की बैटरी पर वारंटी बढ़ाने जा रही है. उसका दावा है कि इसके बाद उसकी ये दो कारें इंडस्ट्री में सबसे अधिक बैटरी वारंटी वाली कार होंगी.\nToyota अपनी सेल्फ चार्जिंग हाइब्रिड इलेक्ट्रिक कार (SHEV) की बैटरी की वारंटी 1 अगस्त से बढ़ाने जा रही है. कंपनी अभी भारत में दो SHEV बेचती है. ये कारें Toyota Camry और Toyota Vellfire हैं.\nदेश में सबसे पहले हाइब्रिड इलेक्ट्रिक व्हीकल पेश करने वालों में Toyota का नाम शामिल है. SHEV में पेट्रोल इंजन के साथ-साथ पावरट्रेन भी होती है. Toyota Camry और Toyota Vellfire पेट्रोल या इलेक्ट्रिक दोनों तरीके से चलाई जा सकती हैं.\nToyota Kirloskar Motor का कहना है कि Toyota Camry और Toyota Vellfire की बैटरी पर वारंटी को बढ़ाकर 8 साल या 1,60,000 किलोमीटर किया जाएगा. इनमें से जो भी पहले पूरा हो जाएगा बैटरी पर वारंटी तब तक मिलेगी.\nToyota Camry और Toyota Vellfire की बैटरी पर अभी कंपनी3साल या 1,00,000 किलोमीटर तक की वारंटी देती है. लेकिन अब पहली अगस्त से ये बढ़ने जा रही है.\nToyota का कहना है कि Camry और Vellfire की बैटरी पर वारंटी बढ़ाने से देश में इलेक्ट्रिक वाहनों का रूझान बढ़ेगा. वहीं ये पर्यावरण सुरक्षा के भी हित में होगा.\nToyota की Camry और Vellfire कारें दोनों लक्जरी कारें हैं. Camry की भारत में एक्स-शोरूम प्राइस जहां 40.6 लाख से शुरू होती है. वहीं Vellfire की एक्स-शोरूम प्राइस 87 लाख रुपये से शुरू होती है.


- EVM पर विपक्ष का वार, सुप्रीम कोर्ट जाने को हैं तैयार - TV9 Bharatvarsh\nBy TV9.comPosted April 14, 2019 5:01 PM IST\nनई दिल्ली: पहले चरण की वोटिंग के बाद विपक्षी दलों ने EVM का मुद्दा फिर से उठाया है. दिल्ली के कॉन्स्टीट्यूशन क्लब में विपक्ष ने ईवीएम और चुनाव से संबंधित मुद्दों को लेकर प्रेस कॉन्फ्रेंस की. कॉन्फ्रेंस में अन्य विपक्षी दल भी शामिल हुए.\nकांग्रेस नेता अभिषेक मनु सिंघवी ने EVM पर सवाल खड़े करते हुए आरोप लगाया कि चुनाव आयोग इस पर ठीक से ध्यान नहीं दे रहा. ईवीएम पर सवाल उठाते हुए बैलट पेपर से वोटिंग की वकालत की. उधर, बीजेपी ने विपक्ष की इस कॉन्फ्रेंस को हार स्वीकार करने वाला बताया है.\n‘संविधान बचाओ’ के नारे के तहत आयोजित इस प्रेस कॉन्फ्रेंस में कांग्रेस की ओर से वरिष्ठ नेता अभिषेक मनु सिंघवी और पूर्व केंद्रीय मंत्री कपिल सिब्बल शामिल हुए. सिंघवी ने कहा, ‘पहले चरण के चुनाव के बाद ईवीएम पर सवाल उठे हैं, हमें नहीं लगता कि चुनाव आयोग इस पर पर्याप्त ध्यान दे रहा है. अगर आप X पार्टी को वोट देते हैं तो वोट Y पार्टी को जाता है. वीवीपैट में भी पर्ची7सेकंड की जगह केवल3सेकंड दिखती है.’\nटीडीपी अध्यक्ष चंद्रबाबू नायडू और सिंघवी ने कहा कि हम ईवीएम का मुद्दा लेकर फिर से सुप्रीम कोर्ट जाएंगे. नायडू शनिवार को भी ईवीएम में गड़बड़ी की शिकायत लेकर चुनाव आयोग पहुंचे थे. उनका आरोप था कि आंध्र प्रदेश में गुरुवार को पहले चरण की वोटिंग के दौरान4हजार से ज्यादा ईवीएम में खराबी आई थी.\nमनु सिंघवी ने कहा कि लाखों मतदाताओं के नाम बिना भौतिक सत्यापन के ऑनलाइन काट दिए गए. पार्टियों ने चुनाव आयोग को एक लंबी सूची दी है. VVPAT के कम से कम 50 फीसदी पेपर ट्रेल को गिनना अब और भी जरूरी हो गया है.\nमनु सिंघवी ने कहा कि हम उच्चतम न्यायालय जाएंगे और EVM में गड़बड़ी के मुद्दे पर देशव्यापी अभियान चलाएंगे. आंध्र प्रदेश के मुख्यमंत्री चंद्रबाबू नायडू ने कहा कि 21 राजनीतिक दल 50 प्रतिशत मतदान पर्चियों का मिलान EVM से कराए जाने की मांग कर रहे हैं.


AWAZ PLUS (हिंदी न्यूज़) Breaking News in Hindi 2018: चेन्‍नई ने सुपर जीत से खत्‍म किया लीग स्‍टेजपंजाब टूर्नामेंट से बाहर – Hindi News – Awaz Plus (आवाज प्लस) is leading No. 1 Hindi News Paper brings Latest and Breaking News Samachar in Hindi from Politics, World, …\nइस जीत की बदौलत चेन्‍नई ने लीग स्‍टेज नंबर दो टीम के रूप में समाप्‍त किया. वहीं पंजाब की हार से राजस्‍थान रॉयल्‍स प्‍लेऑफ में पहुंच गई.\nसुरेश रैना नाबाद 61के शानदार अर्धशतक से चेन्नई सुपर किंग्स ने आईपीएल के 11वें सीजन के आखिरी लीग मैच में किंग्स इलेवन पंजाब को पांच विकेट से हराकर उसे प्लेऑफ से बाहर कर दिया. महाराष्ट्र क्रिकेट संघ स्टेडियम में चेन्नई ने टॉस जीतकर पहले गेंदबाजी करते हुए पंजाब को 19.4 ओवर में 153 रन पर समेट दिया. इसके बाद 19.1 ओवर में पांच विकेट के नुकसान पर लक्ष्य हासिल कर लिया. चेन्नई के लिए रैना ने 48 गेंदों पर चार चौके और दो छक्के लगाए. दीपक चहर ने 20 गेंदों पर 39 रन में एक चौके और तीन छक्के लगाए. पंजाब की ओर से अंकित राजपूत और कप्तान रविचंद्रन अश्विन ने दो-दो जबकि मोहित शर्मा ने एक विकेट लिया.\nपंजाब को प्लेआफ में पहुंचने के लिए इस मैच को 53 या उससे अधिक रनों से जीतना था लेकिन टीम ऐसा न कर सकी और उसे अपने आखिरी लीग मैच में हार के साथ टूर्नामेंट को अलविदा कहना पड़ा. पंजाब के इस हार से राजस्थान रॉयल्स अब प्लेऑफ में पहुंच गई. राजस्थान से पहले सनराइजर्स हैदराबाद, चेन्नई सुपर किंग्स और कोलकाता नाइट राइडर्स इस सीजन के नॉकआउट चरण में पहुंच चुकी है. वहीं गत चैंपियन मुंबई इंडियंस भी दिल्ली डेयरडेविल्स के हाथों हारकर टूर्नामेंट से बाहर हो चुकी है.\nपंजाब से मिले 154 रन के लक्ष्य का पीछा करने उतरी चेन्नई की शुरूआत खराब रही और टीम ने 27 रन के अंदर ही अंबाती रायुडू1 फॉफ डु प्लेसिस14और सैम बिलिंग्सका विकेट गंवा दिया. इन तीन विकेटों में से दो विकेट अंकित राजपूत ने हासिल किए.चेन्नई को चौथा झटका 58 के स्कोर पर हरभजन सिंह (19) के रूप में लगा. हरभजन ने 22 गेंदों पर दो चौके और एक छक्का लगाया. रैना ने डु प्लेसिस के साथ दूसरे विकेट के लिए 24, हरभजन के साथ चौथे विकेट के लिए 31, दीपक चहर39 के साथ पांचवें विकेट के लिए 56 और कप्तान महेंद्र सिंह धोनीनाबाद 16 के साथ छठे विकेट के लिए 45 रन की अविजित साझेदारी की.\nचेन्नई का पांचवां विकेट 114 के स्कोर पर चहर के रूप में गिरा. चहर ने 20 गेंदों पर एक चौके और तीन छक्के लगाए. चहर के आउट होने के बाद बल्लेबाजी के लिए आए धोनी ने सात गेंदों पर एक चौका और एक छक्का लगाया. रैना ने 48 गेंदों पर चार चौके और दो छक्के लगाए.\nइससे पहले लुंगी एनगीडी10 रन पर चार विकेटकी घातक गेंदबाजी के दम पर चेन्नई ने पंजाब को 19.4 ओवर में 153 रनों पर समेट दिया. चेन्नई ने टॉस जीतकर पहले गेंदबाजी करने का फैसला किया. पंजाब की शुरुआत ठीक नहीं रही और विस्फोटक बल्लेबाज क्रिस गेल खाता खोले बिना एनगीडी की गेंद पर विकेटकीपर महेंद्र सिंह धोनी को कैच दे बैठे.\nटीम ने अपना दूसरा विकेट एरॉन फिंच4 के रूप में गंवाया. इसके दो रन बाद ही एनगीडी ने शानदार फार्म में चल रहे लोकेश राहुल7को अपना दूसरा शिकार बनाया. 16 रन के अंदर ही तीन विकेट गिरने के बाद मनोज तिवारी 35और डेविड मिलर24 ने चौथे विकेट के लिए 60 रन की अर्धशतकीय साझेदारी की. तिवारी टीम के 74 के स्कोर पर आउट हुए. उन्होंने 30 गेंदों पर तीन चौके और एक छक्का लगाया. तिवारी के आउट होते ही मिलर भी चलते बने. उन्होंने 22 गेंदों पर एक चौका और एक छक्का लगाया.\nइससे पहले लुंगी एनगीडी (10 रन पर चार विकेट) की घातक गेंदबाजी के दम पर चेन्नई ने पंजाब को 19.4 ओवर में 153 रनों पर समेट दिया. चेन्नई ने टॉस जीतकर पहले गेंदबाजी करने का फैसला किया. पंजाब की शुरुआत ठीक नहीं रही और विस्फोटक बल्लेबाज क्रिस गेल खाता खोले बिना एनगीडी की गेंद पर विकेटकीपर महेंद्र सिंह धोनी को कैच दे बैठे.\nकरूण नायर54 ने अक्षर पटेल14 के साथ छठे विकेट के लिए 36 रन की साझेदारी की. पटेल टीम के 116 के स्कोर पर छठे बल्लेबाज के रूप में आउट हुए. पंजाब ने 132 के स्कोर पर अपना सातवां और आठवां विकेट खोया. नायर नौवें बल्लेबाज के रूप में टीम के 150 के स्कोर पर आउट हुए. उन्होंने 26 गेंदों पर तीन चौके और पांच छक्के लगाए. इसके बाद शार्दुल ठाकुर ने अंकित राजपूत को 19.4 ओवर में 153 के स्कोर पर आउट कर पंजाब को पूरे ओवर भी नहीं खेलने दिया. पंजाब ने आखिरी चार ओवर में 42 रन बटोरे और पांच विकेट गंवाए.\nचेन्नई के लिए एनगीडी ने चार ओवर में एक मेडन रखते हुए मात्र 10 रन दिए और चार विकेट हासिल किया. इसके अलावा ठाकुर और ड्वेन ब्रावो ने दो-दो जबकि दीपक चहर और रवींद्र जडेजा को एक-एक विकेट मिला.


क्या वे पेरू में थैंक्सगिविंग मनाते हैं? - एमवी आयोजन क्या वे पेरू में थैंक्सगिविंग मनाते हैं? - एमवी आयोजन\nबेन डेविस अक्टूबर 29, 2018\nइंकास ने कौन सी छुट्टियां मनाईं?\nपेरू के इंकास ने 21 जून को क्या किया?\nपहली बार थैंक्सगिविंग कब दर्ज की गई थी?\nक्या आप एक मूल अमेरिकी जनजाति में शामिल हो सकते हैं?\nमूल अमेरिकी को क्या लाभ मिलते हैं?\nक्या मूल निवासियों को मुफ्त पैसा मिलता है?\nक्या डीएनए परीक्षण मूल अमेरिकी का पता लगा सकता है?\nDía de Acción de Gracias जिसे पेरूवासी अमेरिकी धन्यवाद दिवस कहते हैं। यह वह भी है जिसे वे किसी भी दिन कहते हैं जिस दिन धन्यवाद का एक मास किया जाता है। हार्वेस्ट फेस्टिवल यहां की परंपरा है, जो हजारों साल पहले से चली आ रही है।\nसर्वश्रेष्ठ पेरूवियन त्यौहार: इंका परंपराओं का जश्न\nइंति रेमी सूर्य का पर्व\nकोयलूर रीति चमकदार सफेद हिमपात की तीर्थयात्रा\nसोंडोर रेमी धार्मिक और कॉस्मो उत्सव\nपौकार्टंबो पितृसत्तात्मक उत्सव\nइंका परंपरा के अनुसार, पहला इंका, पचातुटेक ने शीतकालीन संक्रांति का जश्न मनाने के लिए इन्टी रेमी का निर्माण किया, जिसने इंका कैलेंडर में नए साल के पहले दिन को चिह्नित किया। शीतकालीन संक्रांति 21 जून से शुरू होती है, लेकिन इंकास के अनुसार, सूर्य 24 तारीख तक उसी स्थान पर रहता है जब तक कि वह अंत में उदय नहीं हो जाता।\nसंघीय सरकार के अनुसार, एक मूल अमेरिकी होने के लिए, किसी को संघ द्वारा मान्यता प्राप्त 573 जनजातियों में से एक में नामांकन करना होगा, आदि। एक व्यक्ति को अपना नाम संघ द्वारा मान्यता प्राप्त जनजाति के नामांकित सदस्य से जोड़ना होगा। व्यक्ति के पास सबूत होना चाहिए और जनजाति के नियमों का पालन करना चाहिए।\nसभी अमेरिकी भारतीय और अलास्का मूल निवासी, चाहे वे आरक्षण पर रहते हों या बंद, राज्य द्वारा प्रदान की जाने वाली सेवाओं जैसे कि जरूरतमंद परिवारों के लिए अस्थायी सहायता (TANF), पूरक सुरक्षा आय (SSI) प्राप्त करने के लिए पात्र हैं (जैसे अन्य सभी नागरिक जो पात्रता आवश्यकताओं को पूरा करते हैं)। ), फूड स्टाम्प प्रोग्राम और…\nवे समझते हैं कि अमेरिकी मूल-निवासी मुफ्त आवास, स्वास्थ्य देखभाल, शिक्षा और भोजन प्राप्त करते हैं; सरकार हर महीने जांच करती है, और करों के बोझ के बिना आय। वास्तविकता यह है कि संघीय संधि के दायित्वों को अक्सर पूरा नहीं किया जाता है और लगभग हमेशा कम वित्त पोषण किया जाता है, और कई मूलनिवासी परिवार संघर्ष कर रहे हैं।\nयदि आपके पास मूल अमेरिकी डीएनए है, तो यह आपके जातीयता परिणामों में स्वदेशी अमेरिका क्षेत्र के रूप में दिखाई देगा। स्वदेशी अमेरिकी वंश पर शोध करने में सहायता के लिए, मूल अमेरिकी पूर्वजों पर शोध करना देखें। AncestryDNA परीक्षण मूल अमेरिकी जातीयता के कानूनी प्रमाण के रूप में उपयोग करने का इरादा नहीं है।\nपिछला लेख "विला माय ड्रीम", "केर लुलु" घर के नामों का समाजशास्त्रीय विश्लेषण\nअगला लेख पुरुषों और महिलाओं के बीच सामाजिक अंतर


ब्रिजेन्द्र गुप्त रिलीज़ की तारीख - जुलाई 12, 2020\nSignals365.com एक बाइनरी ऑप्शन सिग्नलों का प्लेटफार्म है जो कि ब्राउज़र आधारित सिग्नल प्रदान करता है. यह आपके कंप्यूटर, मोबाइल या टेबलेट पर काम करता है। साइट अर्जित की वापसी के लिए सामान्य सिस्टम के साथ काम नहीं करती है। कोई "आरबीसी मनी", "यांडेक्स.मोनी" या क्यूवी नहीं है। लेकिन सक्रिय रूप से वेबमोनी, यूकाश इत्यादि का इस्तेमाल किया। ऐसा लगता विदेशी मुद्रा और विकल्प ट्रेडिंग के बीच तुलना है कि इस तरह के व्यापार में है कि यहाँ तुम सिर्फ संपत्ति विनिमय की आवाजाही अनुमान लगा सकते हैं के लिए तैयार करने की जरूरत नहीं है, लेकिन यह नहीं है। इस तरह के व्यापार अभी भी जोखिम भरा है। रणनीति - में मदद मिलेगी कि काफी अपने जोखिम को कम करने, और यदि आप टर्मिनल में नहीं खेलते हैं, अर्थात् व्यापार प्रणाली का उपयोग करते हुए, यह हमेशा फल है व्यापार। ध्यान में रखें, खासकर यदि आप अपनी प्राथमिक रोजगार व्यापार बनाने के लिए योजना है।\nउक्त पद्यांश का उचित शीर्षक दीजिए? उक्त पंक्तियों में किस मौसम का वर्णन हुआ है? आकाश से बरसाती बादल कौन-सा दृश्य देख रहे हैं? अब लगभग सभी व्यवसायों को वेब पर सफलतापूर्वक लागू किया जा सकता है। कई कंपनियां, कार्यालयों में गतिविधियों के अलावा, सक्रिय रूप से अपने स्वयं के वेब संसाधनों का विकास कर रही हैं। कुछ नियोक्ता सीधे दूरस्थ श्रमिकों में रुचि रखते हैं और इस तथ्य के कारण दिलचस्प कर्मियों को खोना नहीं चाहते हैं कि एक व्यक्ति दूसरे क्षेत्र में रहता है। इंटरनेट पर वास्तविक आय, एक नियम के रूप में, पेशेवर या रचनात्मक गतिविधि लाती है, और छोटी अतिरिक्त कमाई परिणाम देने की तुलना में अधिक संसाधन लेती है।\nअन्य संभावित विकल्पों का मूल्यांकन करना महत्वपूर्ण है। आप तैयार अपार्टमेंट में गुणवत्ता की मरम्मत कर सकते हैं। इस तरह के कार्यों के परिणामस्वरूप, इसकी लागत लगभग एक चौथाई बढ़ जाएगी। और नकल विदेशी मुद्रा और विकल्प ट्रेडिंग के बीच तुलना के लेन-देन के अंतिम वाक्य professionlanyh दलालों - है PAMM खातों दलाल _______ से।\nएक पूरी तरह से यांत्रिक प्रणाली के लिए व्यापारी को लंबे समय तक लाभ अर्जित करने के लिए वैध प्रवेश / निकास बिंदु देने के लिए मूल्य आधारित संकेतकों के आधार पर संकेतों की एक प्रणाली पर भरोसा करना पड़ता है। चूंकि आपको बस इतना करना है कि एक वैध सिग्नल की प्रतीक्षा करें और व्यापार करें, एक यांत्रिक प्रणाली का उपयोग करके आपके व्यापारिक निर्णय से मनोवैज्ञानिक पहलू (भय और लालच) विदेशी मुद्रा और विकल्प ट्रेडिंग के बीच तुलना को खत्म कर सकते हैं। जबकि व्यापार भावना मुक्त हो सकती है, नकारात्मकता यह है कि ऐसे समय होंगे जब यांत्रिक प्रणाली व्यापार संकेतों को प्रदान करेगी जो वर्तमान मौलिक पूर्वाग्रह या बाजार पर्यावरण के साथ जीवित नहीं हैं। भारत में निर्धनता उन्मूलन हेतु सरकार द्वारा अनेक कदम उठाए गए हैं जिनका संक्षिप्त विवरण निम्न प्रकार है।\nभारतीय रिजर्व बैंक (RBI) के पूर्व गवर्नर उर्जित पटेल को राष्ट्रीय लोक वित्त एवं नीति संस्थान यानी नेशनल इंस्टीट्यूट ऑफ पब्लिक फाइनेंस एंड पॉलिसी (NIPFP) का चेयरमैन नियुक्त किया गया है। पटेल को4साल के लिए यह जिम्मेदारी सौंपी गई है।\nवेबमास्टरों के लिए नौकरियां उपरोक्त फ्रीलांस पर हैं, साथ ही विशेष पोर्टल भी हैं। ट्रेडिंग टिप्स.\nसरकार अपने कल्याण कार्यक्रमों की सफलता बढ़ाने के लिए स्वैच्छिक संगठनों को शामिल कर लेती है, लेकिन दूसरी तरफ वह ऐसे संगठनों के खिलाफ एफसीआरए जैसे कानून का इस्तेमाल करती है। चीन ने ये जवाबी कार्रवाई के तौर पर किया था, क्योंकि अमरीका ने ह्यूस्टन स्थित चीनी दूतावास को बंद कर दिया था।\nक्या आप ऑनलाइन ब्रोकर बिनारियम के बारे में विश्वसनीय जानकारी खोज रहे हैं? – फिर आप इस वेबसाइट पर पूरी तरह से सही हैं।7से अधिक वर्षों के वित्तीय निवेश के साथ, हमने इस ब्रोकर का विस्तार से परीक्षण किया। हम आपको अपनी समीक्षा और परीक्षण द्वारा मंच, जमा, विदेशी मुद्रा और विकल्प ट्रेडिंग के बीच तुलना निकासी और व्यापार के बारे में जानकारी देते हैं। क्या आपको वास्तव में बिनारियम के साथ खाता खोलना चाहिए? – अगले वर्गों में पता लगाएं।\nखाते से बार-बार विदेशी मुद्रा हस्तांतरण पर अलर्ट जरूरी: सीवीसी। मैंने कुछ लुकली ऑडियंस को लक्षित करने और मेरी सूची बढ़ाने के लिए फेसबुक विज्ञापनों का भी उपयोग किया।\nतकनीकी विश्लेषण के प्रमुख साधन के रूप में सहायक और प्रतिरोध का उपयोग करने का सही तरीका। सबसे पहले काम कमजोर, साथ ही कमाई के आकार लग सकता है। लेकिन निराशा मत करो, क्योंकि आय का एक सभ्य स्तर केवल लंबे प्रशिक्षण और अभ्यास के बाद ही जारी किया जा सकता है।\nCFD ट्रेडिंग ट्यूटोरियल जनवरी 2, 2020\nईकॉमर्स साइट अप्रैल 13, 2020\nगति व्यापार रणनीति जनवरी 9, 2020\nIQ Option समीक्षा जुलाई 17, 2018


सपा के 25 साल पूरे होने पर लखनऊ में शक्ति प्रदर्शन news in hindi\nसपा के 25 साल पूरे होने पर लखनऊ में शक्ति प्रदर्शन\nप्रेषित समय :11:56:08 AM / Sat, Nov 5th, 2016\nनई दिल्ली. समाजवादी पार्टी अपनी स्थापना के 25 साल पूरे होने पर शनिवार को रजत जयंती समारोह मना रही है. इस रजत जयंती समारोह को जहां समाजवादी पार्टी यादगार बनाना चाहती है वहीं इसे शिवपाल के शक्ति प्रदर्शन के रूप में भी देखा जा रहा है. राजधानी लखनऊ के जनेश्‍वर मि‍श्र पार्क में आयोजित रजत जयंती समारोह में देश भर के समाजवादियों का जमावड़ा देखने को मिलेगा. मुख्यमंत्री अखिलेश यादव, सपा सुप्रीमो मुलायम सिंह यादव के अलावा आरजेडी अध्यक्ष लालू यादव, पूर्व प्रधानमंत्री एचडी देवेगौडा, रालोद के राष्ट्रीय अध्यक्ष अजित सिंह हरियाणा के नेता प्रतिपक्ष अभय चौटाला, जेडीयू सांसद शरद यादव, केसीत्यागी समेत कई दिग्गज आज मौजूद रहेंगे.\nशिवपाल यादव ने इस समारोह में ऐसे नेताओं की एंट्री पर रोक है लगा दी है जि‍से सपा से बर्खास्‍त कि‍या जा चुका है. वहीं, बताया जा रहा है कि इस समारोह में शि‍वपाल सिंह अपनी ताकत दि‍खाएंगे. दरअसल3नवंबर को अखिलेश की विकास यात्रा में उमड़े जनसैलाब का जवाब आज देंगे. कार्यक्रम सुबह 10 बजे से शुरू होगा. ऐसे में शुक्रवार शाम से ही राजधानी में सपा नेता और कार्यकर्ताओं का आना शुरू हो गया है.\nइस समारोह के साथ ही सपा औपचारिक रूप से अपना चुनाव प्रचार शुरू करेगी.\nशिवपाल यादव ने कहा कि सपा का लक्ष्य किसी भी स्थिति में भाजपा को उत्तर प्रदेश में सरकार बनाने से रोकना है. उन्होंने कहा, ‘‘सभी धर्मनिरपेक्ष दल उत्तर प्रदेश में भाजपा को सरकार नहीं बनाने देंगे.’’ उन्होंने कहा कि उत्तर प्रदेश में 2017 में बहुमत की सरकार बनाने के बाद, केन्द्र से भाजपा को उखाड़ फेंकने के लिए सभी धर्मनिरपेक्ष ताकतें एकजुट होंगी. भव्य समारोह के लिए पूरे शहर को पोस्टरों और होर्डिंग से पाट दिया गया है. राज्य सरकार के कैबिनेट मंत्री एवं समारोह के संयोजक गायत्री प्रजापति ने कहा कि हमें आज पांच लाख से अधिक लोगों के आने की उम्मीद है. कार्यकर्ता आने लगे हैं.\nसपा के रजत जयंती समारोह के लिए सुरक्षा व्यवस्था चाक-चौबंद कर दी गई है. इसको लेकर भीड़ प्रबंधन, यातायात और कानून-व्यवस्था आदि मसलों को बारीकी से अध्ययन किया गया है.\nइसके लिए एक डीआईजी,5एसपी, 24 एएसपी, 39 डीएसपी, 47 थानाध्यक्ष, 268 सब इंस्‍पेक्‍टर, 500 ट्रेनी सब इंस्‍पेक्‍टर के अलावा महि‍ला सब इंस्‍पेक्‍टर सहि‍त भारी संख्‍या में पुलि‍स बल की तैनाती की गई है.\n1. बिजली, पानी के बिल से हुआ परेशान, तो घर पर लगा दिया पाकिस्तानी झंडा\n2. महाराष्ट्र के बुलढाणा आश्रम में 12 नाबालिगों से रेप,3लड़कियां हुईं गर्भवती\n3. रेप पीड़िता से केरल पुलिस ने पूछा- किसने दिया सबसे ज्यादा मजा?\n4. रिलायंस देगी घर बैठे 25 से 30 हजार रुपए, करना होगा ये काम\n5. बेफिक्रे के नए गाने में रणवीर-वाणी का हॉट अंदाज\n6. राखी सावंत के खिलाफ एफआईआर, बोलीं- जेल जाने को तैयार\n7. पति करें इंटीमेट सीन, मुझे कोई प्रॉब्‍लम नहीं है: देबिना\n8. पेनासोनिक इलुगा नोट की कीमत में 16 प्रतिशत की कमी\n9. फेसबुक पर धूम मचा रही है ये पुलिसवाली,7लाख 20 हजार से ज्यादा फॉलोवर्स\n10. कलेक्टर ने पेश की मिसाल, ड्राइवर को रिटायरमेंट के दिन दी यादगर विदाई\n11. पैसों के नुकसान से बचना है तो घर से हटा दें ये चीजें\n12. आइए जानते है रिलायंस जियो सिम की होम डिलीवरी का पूरा सच


Feb 19 2020 6:08PM\nBy Digital Sports Desk | Updated Date: Feb 19 2020 6:08PM\nवेलिंगटन : भारतीय क्रिकेट टीम के कप्तान विराट कोहली ने बुधवार को संकेत दिये कि वरिष्ठ तेज गेंदबाज इशांत शर्मा और युवा सलामी बल्लेबाज पृथ्वी शॉ न्यूजीलैंड के खिलाफ पहले टेस्ट मैच में अंतिम एकादश में शामिल हो सकते हैं.\nबुधवार को हुए नेट अभ्यास पर गौर करें तो शुक्रवार से शुरू हो रही टेस्ट शृंखला के पहले मैच में ऋद्धिमान साहा टीम में विकेटकीपर के रूप में ऋषभ पंत की जगह ले सकते हैं. जसप्रीत बुमराह, मोहम्मद शमी और इशांत शर्मा टीम के तीन विशेषज्ञ तेज गेंदबाज हो सकते हैं जबकि छठे स्थान के बल्लेबाज हनुमा विहारी पांचवें गेंदबाज की भूमिका निभा सकते हैं.\nरविचंद्रन अश्विन अकेले विशेषज्ञ फिरकी गेंदबाज हो सकते हैं जबकि रविंद्र जडेजा की हरफनमौला प्रतिभा को भी नजरअंदाज नहीं किया जा सकता है. इशांत शर्मा रणजी ट्रॉफी के दौरान टखने में चोट लगने के बाद तीन सप्ताह से टीम से बाहर थे.\nउन्होंने नेट में सधी गेंदबाजी की और बल्लेबाजों को गति एवं उछाल से हैरान कर उन्होंने सराहना भी बटोरी. कोहली ने संवाददाताओं से कहा, वह (इशांत) बिल्कुल सामान्य दिखे और चोट लगने से पहले की तरह ही गेंदबाजी करते दिखे. वह फिर से अच्छी जगहों पर गेंद डालने लगे हैं.\nवह पहले भी न्यूजीलैंड में टेस्ट क्रिकेट खेल चुके हैं, अत: उनका अनुभव हमारे लिये लाभदायक होगा. उन्हें अच्छी गति से गेंदबाजी करते और अच्छी जगहों पर गेंद डालते देखना वास्तव में सुखद है. कप्तान ने कहा कि टीम साव की नैसर्गिक बल्लेबाजी में बदलाव नहीं करना चाहेगी. यह इस बात के स्पष्ट संकेत हैं कि शुभमन गिल को बेंच पर बैठे रहना पड़ सकता है.\nकोहली ने कहा, पृथ्वी एक प्रतिभावान खिलाड़ी है और उसके पास खेलने का अपना तरीका है. हम चाहेंगे कि वह अपना सहज खेल जारी रखे और नैसर्गिक तरीके से खेलता रहे. इन लड़कों के ऊपर किसी भी तरीके से बेहतर प्रदर्शन करने जैसा कोई बोझ नहीं है.\nकोहली ने कहा, उन्हें विदेश में अच्छा खेलने को लेकर कोई घबराहट नहीं है. मयंक ने जिस तरह से ऑस्ट्रेलिया में प्रदर्शन किया था, पृथ्वी भी न्यूजीलैंड में ठीक वैसा कर सकता है. उन्होंने कहा, बिना डर के खेलने वाले कुछ खिलाड़ियों का होना पूरी टीम का मनोबल बढ़ाता है, इससे हमें ऐसी शुरुआत मिलती है जो टीम चाहती है और विपक्ष से किसी भी तरह से इसपर असर नहीं पड़ता है.\nकप्तान ने तीन मैचों की एकदिवसीय श्रृंखला में भारत के खराब प्रदर्शन को परे हटाने की कोशिश की. उन्होंने कहा, पृथ्वी, मुझे लगता है कि आप उसे अपेक्षाकृत कम अनुभवी कह सकते हैं, और मयंक, मैं उसे कम अनुभवी कहना पसंद नहीं करूंगा क्योंकि उसने पिछले साल काफी रन बनाये हैं. अत: वह समझता है कि टेस्ट क्रिकेट में किस तरह का खेल दिखाना होता है.\nउन्होंने कहा, मुझे लगता है कि सफेद गेंद के खेल में हम बहुत कुछ करने की कोशिश करते हैं, लेकिन जब आप लाल गेंद वाली क्रिकेट खलते हैं, आप अनुशासित बल्लेबाजी करने लगते हैं, जो निश्चित तौर पर इस अवस्था में उसके ऊपर ठीक लगता है.\nTags:#India#New Zealand#Test Series#Virat Kohli#Team India#Playing XI#Ishant Sharma#Prithvi Shaw


जौनपुर: डा. आशीष, राजेश व अनिल ने किया अनाथ बच्चियों की मदद - उम्मीद\nHome Corona Effect CoronaVirus Jaunpur JAUNPUR CORONA UPDATE Jaunpur Lockdown News जौनपुर जौनपुर: डा. आशीष, राजेश व अनिल ने किया अनाथ बच्चियों की मदद\nजौनपुर: डा. आशीष, राजेश व अनिल ने किया अनाथ बच्चियों की मदद\nएक महीने का राशन, खिलौना व अन्य जरूरत के सामान कराए उपलब्ध\nजौनपुर। सुजानगंज क्षेत्र के ग्रामसभा कुंदहा में अपने माता-पिता को खो चुकी तीन अनाथ बच्चियों को शिक्षा जगत से जुड़े प्रबन्धक डा. आशीष यादव, प्रबन्धक राजेश नागर व अध्यापक अनिल यादव ने एक महीने का राशन, खिलौने सहित अन्य जरूरत केसामान उपलब्ध कराए।\nआयुष जन सेवा संस्थान के प्रबंधक डॉ. आशीष यादव, एरोमा एकेडमी इंटर कॉलेज के प्रबंधक राजेश नागर व विशुनपुर ग्राम निवासी अध्यापक अनिल यादव ने बताया कि उक्त गांव निवासी आंचल 8 वर्ष, सेजल6वर्ष व शिवानी3वर्ष अनाथ बच्चियां हैं। ये स्वयं खाना भी पकाती हैं।\nजानकारी मिली कि कल से इनके पास राशन समाप्त हो गया और वे भूख से परेशान हैं। जिसके बाद हमने उनके लिए एक महीने का भोजन सामग्री उनके घर पहुंचाया। इसके अलावा उनके खेलने के लिए बैडमिंटन एवं अन्य खिलौने और शैंपू, साबुन सहित अन्य जरूरत के सामान उपलब्ध कराए। आगे भी इस प्रकार का सहयोग करने का संकल्प लिया।


आड़ी-तिरछी बातें : March 2017\nहाउस टैक्स खत्म होगा\nमुकंदी लाल जी झल्लाये हुए आये और लगभग चिल्लाते हुए बोले, ‘यह आप ने क्या किया?’\nहम थोड़ा चौंके, ‘अरे इतने खफ़ा क्यों हैं? ऐसा क्या कर दिया हम ने?’\n‘आप की बात कौन कर रहा है. वैसे भी आपकी क्या औकात है कि आप कुछ कर पायें. मैं तो इस आम आदमी पार्टी की बात कर रहा हूँ. अब उनके नेता कह रहे हैं कि अगर उनकी पार्टी दिल्ली एमसीडी में सत्ता में आई तो वह हाउस टैक्स समाप्त कर देंगे.’\n‘यह तो अच्छी बात है. क्या आप को हाउस टैक्स भरना अच्छा लगता है.’\n‘आप पूरी बात तो समझते नहीं, केजरीवाल जी लोगों का हाउस टैक्स का बकाया भी माफ़ कर देंगे.’\n‘हम मूर्ख हैं जो वर्षों से समय से पहले ही टैक्स जमा करा रहे हैं? एक बार भी टैक्स भुगतान में चूक नहीं की. अब लग रहा है कि बहुत बड़ी भूल कर बैठे. हम ने भी दो-चार साल का टैक्स बकाया रखा होता तो हमारा भी बकाया टैक्स माफ़ हो जाता.’\n‘आप की बात में तर्क तो है. हम लोग अच्छे नागरिक बनने की होड़ में लगे रहे, नियमों का पालन करते रहे, पर लाभ होगा उन्हें जो सीना ठोक कर कानून की अवहेलना करते रहे.’\n‘हमें तो नियमों का पालन करने की सज़ा मिल रही है.’\n‘हमारे एक जानकार हैं. इनकम टैक्स वालों से उनका पाला पड़ता ही रहता है. एक दिन कह रहे थे कि अगर कोई आदमी समय पर टैक्स अदा करे, समय पर रिटर्न भरे तो इनकम टैक्स वाले हाथ धो कर उसके पीछे पड़ जाते हैं. लेकिन जो व्यक्ति सालों तक टैक्स जमा नहीं कराता, किसी नोटिस का जवाब नहीं देता, किसी नियम-कानून की परवाह नहीं करता उसके सामने सरकार हाथ जोड़ कर खड़ी हो जाते है. निवेदन करती है कि भाई, बीस प्रतिशत ही टैक्स दे दो, न तुम्हें कोई पेनल्टी लगेगी, न तुम से कोई सवाल-जवाब किये जायेंगे. लगता है हमारे मित्र ठीक ही कह रहे थे.’\n‘हम ने तो सोच लिया है कि अब से इंकम टैक्स भी न जमा करायेंगे. क्या पता अगले चुनाव के बाद केंद्र में ‘आप’ की सरकार बन जाए और ‘आप’ सरकार इनकम टैक्स के बकाया को भी माफ़ कर दें.’\n‘अरे ऐसा......’ हमारी बात सुने बिना ही मुकंदी लाल जी दनदनाते हुए चल दिए.\nPosted by ibarora at 12:142comments:\nबीजेपी को मीडिया का आभार व्यक्त करना चाहिए?\nजब हम किसी विशाल पेड़ को देखते हैं तब हमें यह समझ लेना चाहिये कि उस पेड़ का बीज वर्षों पहले किसी ने बोया होगा. किसी विशाल नदी को देख कर जान लेना चाहिए की धारा का स्रोत कहीं दूर, बहुत दूर होगा.\nऐसा ही मानव समाज में होता है. जो घटनाएं आज घट रही हैं उनके बीज वर्षों पहले ही किसी न किसी ने बोये होते हैं. जिस रूप में हम किसी को आज देखते हैं वैसा रूप वह एक दिन में नहीं पा लेता. कई लोग और कई घटनाएं उसके जीवन की धारा को प्रभावित करती हैं.\nजिस मुकाम पर आज मोदी जी पहुंचें हैं वहां तक पहुचने के लिए उन्होंने एक लम्बी यात्रा की है. उस यात्रा में कई महत्वपूर्ण पड़ाव रहे होंगे. कई बातों ने, कई घटनाओं ने, कई लोगों ने उन्हें उत्साहित किया होगा या उन्हें चुनौती दी होगी. इन सब चुनौतियों को पार कर आज वह एक जुझारू नेता के रूप में हम सब के समक्ष हैं.\nएक मायने में मोदी जी के लिए सबसे बड़ी चुनौती तो मीडिया और बुद्धजीवी वर्ग ही रहा है. यहाँ एक बात समझ लेनी होगी कि मीडिया के लिये बुद्धिजीवी वही हैं जो पूरे या आधा-अधूरे वामपंथी हैं. अन्य बुद्धिजीवी किसी गिनती में नहीं आते.\nगुजरात दंगो के बाद लगभग सारे मीडिया ने मोदी जी को पूर्णरूप से दोषी करार दे दिया था. वर्षों तक उनके विरुद्ध लगाये गए हर आरोप को मीडिया ने जिस तरह बहस का मुद्दा बनाये रखा ऐसा शायद ही कभी हुआ था. आज भी मीडिया और बुद्धिजीवियों के रुख में कोई खास परिवर्तन नहीं आया. अभी कल ही किसी चैनल पर कोई कह रहे थे कि मोदी जी कभी भी ‘हिन्दुस्तान’ शब्द का प्रयोग नहीं करते, अपने देश को या तो भारत कहते हैं या इंडिया.\nइतनी बारीकी से किसी और नेता का बातों का विश्लेषण आपने किसी चैनल या किसी समाचार पत्र में होते हुए क्या देखा है? ऐसी कृपा सिर्फ मोदी जी पर होती है.\nउत्तर प्रदेश में बीजेपी को इतनी भारी सफलता मिली. पर क्या चुनावों के पहले या चुनावों के दौरान किसी चैनल या किसी समाचार पत्र में आपने देखा या पढ़ा कि उत्तर प्रदेश में बदलाव की लहर उठ रही है? मीडिया कि इस चुप्पी के दो ही कारण हो सकते हैं. एक, मीडिया के लोग न अधिक मेहनत करते हैं, न उनमें उतनी समझ जितने उनसे अपेक्षित है. (कई वर्ष पहले मुझे किसी ने बताया था कि जो लोग कश्मीर में हो रही घटनाओं पर रिपोर्टिंग करते है वह सब दिल्ली से श्रीनगर आ तो जाते हैं पर रेजीडेंसी रोड पर स्थित एक होटल से बाहर कभी नहीं जाते. उसी होटल में स्थापित हो घाटी में हो रही घटनाओं पर अपनी रिपोर्ट लिख देते हैं). दो, मीडिया ने तय कर रखा है कि मोदी जी की हर उपलब्धि को जितना घटा कर बता सकते हैं उतना घटा कर ही बताएँगे.\nपर इन सारी चुनौतियों ने मोदी जी को शक्तिवान ही बनाया है. जिस संकल्प से मोदी जी ने चुनावों में प्रचार किया वह अविश्वसनीय था. मीडिया चाहे कितना भी नकारे, आज परिणाम सबके सामने है. मीडिया और बुद्धिजीवी वर्ग को गलत साबित कर मोदी जी देश की राजनीति में एक नया मोड़ लाने में सफल हुए हैं.\nऐसे में बीजेपी को मोदी जी के प्रति तो अपना आभार व्यक्त करना ही चाहिये परन्तु अच्छा होगा अगर बीजेपी के लोग मीडिया और बुद्धिजीवियों के प्रति भी अपना आभार व्यक्त करें.\nPosted by ibarora at 17:495comments:\nअभिव्यक्ति की आज़ादी और हम\nजेएनयू से ‘आज़ादी’ की जो लहर उठ डीयू की ओर जा रही थी उस लहर से हम कैसे अछूते रहते. जो रास्ता जेएनयू से डीयू की ओर जाता है उस रास्ते पर हमारा आना-जाना लगा ही रहता है. इस कारण, धूएँ सामान, वातावरण में फैलते आज़ादी के नारों ने हमें भी उत्साहित किया. पर अब हमारी समस्या हम स्वयं नहीं, हमारा कुत्ता है.\nहमें तो परिवार के सभी सदस्यों ने साफ़ चेता दिया था, ‘अपने के इस बढ़ते प्रदूषण से बचा कर रखियेगा. इस उम्र में अभिव्यक्ति की आज़ादी के ख्वाब देखना सेहत के लिए हानिकारक हो सकता है.’\nसत्य तो यह है कि जब से हम सेवा-निर्वृत्त हुए हैं तब से हम सब परिवारजनों की सुविधा का साधन हो गए हैं. हम बाथरूम जाने लगते हैं तो पत्नी कहती है, ‘इतनी जल्दी क्या है, सारा दिन घर में ही तो रहना है. अभी यूवी को बाथरूम जाना है. वह आज जल्दी ऑफिस जाएगा.’ हम अख़बार लेकर बैठते हैं तो बहु आकर कहती है, ‘आप के पास तो पूरा दिन है, अभी मुझे हेड लाइन्स देख लेने दीजिये’. हम कोई किताब खोल कर बैठते हैं तो मिंटू बोलता है, ‘पहले ज़रा यह मेरे इनकम-टैक्स के पेपर देख लें, कितना टैक्स भरना है, कितनी बचत और करनी होगी, चेक कर के बता दें. आज ही ऑफिस में डिक्लेरेशन देनी है.’ धूप सेंकने का मन होता है तो आवाज़ आती है, ‘यूँ निठ्ठले बैठने से तो अच्छा होगा यह पुराने अख़बार ठीक से तह करके ऊपर रख दो. फिर यह किचन की चिम्मनी भी बहुत गंदी हो रही है और बाथरूम का.........’\nबस ऐसे ही ‘मज़े’ में दिन कट रहे थे की ‘आज़ादी’ की लहर हमें छू कर आगे डीयू की ओर चल दी. पर इससे पहले कि मन में किसी तरह की कोई उमंग उठती और हम कोई नारा लगाते, हमें सावधान कर दिया गया.\nहम तो समझ गए पर हमारा कुत्ता न समझा. वैसे हमारा कुत्ता भी हम पर ही अपना रौब दिखाता है. वह दबंग कुत्तों को देख कर हमारी टांगो में छिप जाता है पर नन्हें बच्चों, बुज़ुर्ग महिलाओं और मरियल कुत्तों को देख कर अपने आत्मविश्वास का पूरा प्रदर्शन करता है. इस कारण कई बार हमें अड़ोसियों-पड़ोसियों से उलटी-सीधी बातें सुननी पड़ती हैं.\nहमारे कुत्ते ने भी जाना कि अभिव्यक्ति की आज़ादी का जीवन में बहुत महत्व है. टीवी डिबेट्स देखने का जितना चस्का हमें है उससे अधिक हमारे कुत्ते को है. जितना हम अ गोस्वामी की कमी महसूस कर रहे हैं उतनी कमी वह (अ गोस्वामी नहीं, हमारा कुत्ता) भी महसूस कर रहा है. टीवी पर चलती अनंत चर्चाओं को देख और सुन उसने भी आज़ादी के ख्वाब देखने शुरू कर दिए हैं.\nउसे भी अभिव्यक्ति की आज़ादी चाहिए है, ऐसा उसने अपने व्यवहार से स्पष्ट कर दिया है. वह दबंग कुत्तों और नौजवान युवकों और युवतियों पर दिल खोल कर भौंकना चाहता है. पर यह कार्य वह हमारी देख-रेख और हमारे संरक्षण में ही करना चाहता है.\nअवसर मिलते ही हमारी टांगों की आढ़ लेकर एक दिन वह एक जर्मन शेफर्ड पर बुलंद आवाज़ से भौंकने लगा.\nजर्मन शेफर्ड हमारे कुत्ते की इस बेअदबी पर इतना नाराज़ हुआ की पलक झपकते ही हम पर टूट पड़ा. हम ऐसे भागे जैसे कभी मिल्खा सिंह भी न भागे होंगे और जैसे-तैसे कर हम जान बचा कर घर पहुंचे.\nपर हमारे कुत्ते को तो ऐसा लगा कि जैसे उसने एवेरस्ट पर विजय पा ली है. अपनी अभिव्यक्ति की आज़ादी का भरपूर आनंद उठाने का उसने पक्का निर्णय कर लिया है. समस्या हमारी है. पहले सिर्फ लोगों की बातें सुननी पड़ती थीं, अब दबंग कुत्तों से बच कर रहना पड़ता है.\nPosted by ibarora at 11:04 No comments:\nयह गुरमेहर कौन है?\nमुकंदीलाल जी ने हमारे सामने आज का समाचार पत्र फैंकते हुए पुछा, ‘यह गुरमेहर कौन है?\nहम ने समाचार पत्र के ऊपर एक फिसलती हुई नज़र डाली. मोटे-मोटे अक्षरों में छपा था, ‘गुरमेहर का कमाल, दिल्ली में बवाल.’\nहम ने सर खुजलाते हुए कहा, ‘भई, बात ऐसी है कि मैं समाचार पत्र लेता अवश्य हूँ, और एक नहीं तीन-तीन. पर पढ़ता एक भी नहीं हूँ. कोई भी समाचार पत्र अच्छे से छानबीन करके समाचार छापता नहीं, और अगर कोई छानबीन करता भी है तो छानबीन करने से पहले ही तय कर लेता है कि छानबीन का निष्कर्ष क्या होगा.’\n‘क्या आप टीवी भी नहीं देखते? हर न्यूज़ चैनल पर इस लड़की की चर्चा हो रही है.’\n‘अब मेरी बात सुन आपको हंसी आयेगी पर सत्य तो यही है कि मैं टीवी न्यूज़ चैनलों को मनोरंजन का साधन ही मानता हूँ.’\n‘अच्छा यह बताइये कि टू-मिनट फेम क्या होती है?’ सदा की भांति मुकंदीलाल जी ने एक नया प्रश्न दाग दिया.\n‘अरे मुकंदीलाल जी आप भी किस उलझन में फंस रहे हैं. यह टू-मिनट फेम टीवी वालों का आविष्कार है. टीवी किसी को भी चंद मिनटों के लिए हीरो बना देता है. चंद मिनट बीत जाने पर न कोई उस हीरो को पूछता है न ही उस मुद्दे को जिस के कारण उस व्यक्ति को हीरो बनाया जाता है.’\n‘भाई साहब, मन तो हमारा भी करता है कि हमारा भी नाम हो, चाहे चंद मिनटों के लिए हो. ईमानदारी के साथ तीस-पैंतीस साल कलम घिसते रहे. दफ्तर से एक पेंसिल भी उठा कर कभी घर नहीं लाये. पर हुआ क्या? दो प्रमोशन भी नहीं मिले. जिस आदमी ने लाखों रुपयों का घपला किया था उसे चार प्रमोशन मिले, उसका नाम तो पदमश्री के लिए भी भेजा गया था.’\n‘इसमें आश्चर्य की क्या बात है?’\n‘भई, आप कोई सुझाव दें, हम भी चंद मिनटों के हीरो बनना चाहते हैं’\n‘विलेन भी बन सकते हैं.’\n‘आप कोई तरीका सुझायें, बस.’\n‘किसी नेता पर जूता फैंक दें,’\n‘नहीं, ऐसा नहीं कर सकते. ऐसे संस्कार माता-पिता से नहीं मिले.’\n‘किसी नेता के कुत्ते को काट खाएं.’\n‘इतना साहस नहीं है.’\n‘कोई अवार्ड वापस कर दें.’\n‘अवार्ड कभी मिला ही नहीं तो वापस क्या करें.’\n‘चारों ओर फैलती असहिष्णुता को लेकर को ब्यान दें’\n‘पर हमारी समझ में आम आदमी आज भी उतना ही सहिष्णु है जितना कल था. असहिष्णुता तो राजनेताओं में बढ़ीं है देश में नहीं.’\n‘कश्मीर की समस्या पर कोई ब्यान दें.’\n‘हमें कश्मीर समस्या का कोई ज्ञान नहीं.’\n‘जो लोग ब्यान देते हैं उन्हें कौन सा ज्ञान होता है. चलिये इस गुरमेहर के पक्ष में ही ब्यान दे दें.’\n‘पर यह गुरमेहर कौन है? यही तो आपसे पूछने आये थे.’\nहमने अपने हाथ खड़े कर दिए. हम सच में नहीं जानते कि यह गुरमेहर कौन है.\nPosted by ibarora at 14:002comments:\nहाउस टैक्स खत्म होगा मुकंदी लाल जी झल्लाये हुए आये...\nबीजेपी को मीडिया का आभार व्यक्त करना चाहिए?जब हम क...\nअभिव्यक्ति की आज़ादी और हमजेएनयू से ‘आज़ादी’ की जो ल...\nयह गुरमेहर कौन है?मुकंदीलाल जी ने हमारे सामने आज क...